KPPA tumpu tiga fokus pembaharuan, nilai tambah perkhidmatan awam

PUTRAJAYA, 13 April- Ketua Pengarah Perkhidmatan Awam (KPPA) Datuk Seri Mohd Shafiq Abdullah akan menumpukan kepada tiga fokus - pendigitalan, memerangi rasuah dan penerapan pemikiran kolaboratif antara sektor awam dengan swasta untuk pembaharuan sektor awam serta memberi nilai tambah kepada sistem perkhidmatan.Beliau yang dilantik sebagai KPPA pada 10 Februari lepas berkata, sistem penyampaian perlu berubah seiring pascapandemik yang memerlukan kecekapan dan keberkesanan berpaksikan kepada rakyat serta mengurangkan kerenah birokrasi bagi memacu pemulihan semula ekonomi."Semua agensi bekerjasama dengan merapatkan saf, lebih berkolaboratif dan tidak kerja secara solo, serta mengoptimumkan sumber melalui perkongsian melalui pendekatan pelan MyDigital."Usaha ini akan dipergiatkan dengan menyemak semula deskripsi tugas serta pekeliling supaya kekal relevan," katanya dalam perjumpaan bersama media semalam.Mohd Shafiq berkata, mana-mana pekeliling lama perlu dijumudkan sekiranya tidak berkaitan dan pendigitalan dirancakkan untuk mengurangkan kerenah birokrasi sekali gus dapat memerangi rasuah.Beliau berkata pendigitalan merupakan satu daripada kaedah dalam memerangi rasuah kerana ia akan mengurangkan bersua muka antara yang menerima perkhidmatan dengan pemberi perkhidmatan, mengurangkan ruang dan peluang untuk berlaku masalah salah guna kuasa serta rasuah.Antara pendekatan yang boleh dilaksanakan adalah melalui penyumberluaran dan penggunaan digital seperti kamera bagi mengesan kesalahan serta memberi saman, katanya.Dalam usaha pencegahan rasuah, beliau berkata pusingan kerja dilaksanakan kepada penjawat awam yang berada di jawatan strategik yang boleh mengundang penyalahgunaan kuasa.Menurutnya, statistik pusingan kerja yang dilaksanakan sehingga 31 Disember lepas menunjukkan 21 kementerian menepati serta melebihi peratusan 50% yang ditetapkan, manakala empat kementerian - Kementerian Pelancongan, Seni dan Budaya; Kementerian Pengangkutan; Kementerian Belia dan Sukan; dan Kementerian Sains, Teknologi dan Inovasi masih belum mencapai 50%.Mengenai usaha pencegahan rasuah melalui Pelan Antirasuah Nasional (NACP) 2019-2023, beliau berkata ia masih berjalan dan 26 kementerian sudah membangunkan Pelan Antirasuah Organisasi masing-masing manakala satu lagi kementerian dalam tindakan berbuat demikian. Mohd Shafiq berkata Jabatan Perkhidmatan Awam (JPA) telah memohon semua kementerian untuk melihat semula fungsi bahagian dan agensi masing-masing supaya tidak bertindih bagi meningkatkan kecekapan serta merancakkan keberkesanan mutu penyampaian.Beliau berkata JPA terlibat dalam melaksanakan inisiatif seperti melahirkan penjawat awam berkemahiran tinggi dalam bidang digital dan teknologi maklumat dan komunikasi (ICT), meningkatkan kemahiran digital dalam kalangan penjawat awam serta menyediakan warga perkhidmatan awam untuk melaksanakan pendigitalan dalam kerajaan supaya perkhidmatan dapat disampaikan dengan cepat dan berkesan."Sasaran JPA ialah 80% perkhidmatan kerajaan lebih interaktif dan digital menjelang 2025 daripada 68% sekarang. Oleh itu, kita akan meningkatkan ‘upskilling’ dan ‘reskilling’ penjawat awam selari dengan digitalisasi dan pengoptimisian proses kerja dengan menambah kemahiran sedia ada dengan latihan tambahan dan mengasah semula kemahiran melalui latihan khusus," katanya.

(Ketua Pengarah Perkhidmatan Awam, Datuk Seri Mohd Shafiq Abdullah)

Mohd Shafiq berkata kerjasama antara sektor awam dengan swasta akan diteruskan kerana keberkesanan pengoptimuman ketika pandemik COVID-19 dalam bidang kesihatan yang menyumberluar perkhidmatan hospital swasta dan hospital seliaan kementerian lain bagi mengoptimumkan kapasiti kesihatan.Beliau berkata kementerian dan agensi telah diminta untuk melihat tugasan dan fungsi yang boleh diberi penyumberluaran dengan melihat kepada ‘economies of scale’ (menguntungkan dari segi kos) dan pulangan pelaburan (ROI) supaya kerajaan dapat memberi tumpuan kepada bidang dan kawasan sektor swasta tidak mahu melabur.Mohd Shafiq dalam pada itu berkata nisbah penjawat awam kepada populasi penduduk 1:20 adalah tidak besar seperti didakwa kerana definisi perkhidmatan awam di Malaysia berbeza dengan negara lain seperti United Kingdom yang tidak menganggap bidang kesihatan sebagai perkhidmatan awam.Daripada 1.6 juta jumlah penjawat awam kini, sebanyak 300,000 penjawat awam adalah dalam sektor kesihatan dan 600,000 dalam sektor pendidikan, katanya.


Tahun Baharu Tamil, Vaisakhi, Vishu kali ini disambut meriah

KUALA LUMPUR, 13 April- Selepas sambutan sederhana selama dua tahun berikutan prosedur operasi standard (SOP) COVID-19 yang ketat, masyarakat Tamil, Sikh dan Malayali tahun ini dapat merayakan perayaan utama masing-masing pada 14 dan 15 April ini dengan meriah.Chittirai Puttandu iaitu Tahun Baharu bagi kaum Tamil dan Vaisakhi bagi penganut Sikh akan disambut esok manakala Vishu bagi masyarakat Malayali pada Jumaat.Presiden Malaysia Hindu Sangam Datuk R.S Mohan Shan berkata, kaum Tamil dijangka menyambut Tahun Baharu secara besar-besaran di seluruh negara bagi meraikan permulaan baharu masyarakat India, setelah negara memasuki Fasa Peralihan ke Endemik pada 1 April lepas.Beliau berkata susulan fasa itu juga, kaum Tamil kini boleh menghadiri aktiviti sembahyang di kuil tanpa penjarakan fizikal.“Tahun ini dikenali sebagai Tahun Subakiruthu dan ia bermula esok pada pukul 10.24 pagi,” katanya kepada Bernama ketika dihubungi. Kehadiran bulan Tamil Chittirai disambut setiap tahun pada hari pertama dalam kalendar matahari Tamil.Fasa Peralihan ke Endemik yang bermula pada 1 April membolehkan rakyat Malaysia menikmati kelonggaran dengan pelaksanaan satu SOP dan sembilan garis panduan yang diringkaskan daripada 181 keperluan di bawah Pelan Pemulihan Negara (PPN) ke arah kembali kepada kehidupan normal.Sementara itu, Presiden Persatuan Kebudayaan & Tradisional Hindu Malayalee Malaysia (PAKAR Malayalee Malaysia) Dr N.R Nambiar berkata tahun ini akan lebih bermakna apabila semua berpeluang meraikan Vishu bersama keluarga, tidak seperti tahun lepas atau pada 2020.“Disebabkan Perintah Kawalan Pergerakan (PKP) COVID-19 dua tahun lepas, kita tidak dapat menyambutnya bersama keluarga. Kebanyakannya merayakan secara maya tetapi tahun ini semua orang dapat berkumpul di rumah ibu bapa dan menyediakan Vishukkani, yang membabitkan pelbagai barangan membawa tuah, dengan bunga-bungaan, Tulasi (daun selasih suci), Konnapoo (bunga cassia fistula), bijirin, beras dan cermin,” katanya.Beliau berkata menurut panjangam (almanak) rasmi Sri Guruvayoorappan Devaswom Kerala; Kerala Mathrubumi Panjangam; Kerala Valya Panjangam dan Kerala Manorama Panjangam, Vishu akan disambut pada 15 April. Vishu menandakan hari pertama Zodiak Tahun Baharu, hari pertama bagi bulan dipanggil Medam.

Menurut Presiden Sikh Naujawan Sabha Malaysia Dr Jasbir Singh, kira-kira 120,000 kaum Sikh di Malaysia menyambut perayaan Vaisakhi esok dengan mengunjungi Gurdwara, lokasi sambutan besar-besaran yang akan berlangsung bermula hari ini hingga 17 April.“Beberapa Gurdwara menganjurkan permainan kecil, gerai untuk sambutan perayaan ini. Saya menasihatkan semua masyarakat Sikh supaya terus mematuhi SOP ketika menyambut hari yang mulia ini,” katanya.Vaisakhi merupakan hari suci bagi memperingati kelahiran atau penubuhan Khalsa oleh Guru Gobind Singh Ji, Guru Sikh ke-10 pada 1699.Tinjauan di Little India, Brickfields dan Little India di Jalan Tengku Kelana, Klang mendapati ramai masyarakat India membuat persiapan akhir untuk perayaan itu dengan membeli barangan seperti bunga, buah, barangan untuk sembahyang dan ‘thoranam’ (hiasan gantungan yang diperbuat daripada daun kelapa).Pemerhatian dalam media sosial juga melihat kaum India teruja dengan dua filem India selatan yang dinanti-nantikan iaitu Beast lakonan Thalapathy Vijay dan KGF: Chapter 2 lakonan bintang Kannada, Yash dijangka ditayangkan di pawagam masing-masing pada hari ini dan esok.


3,281 calon gagal melepasi tapisan lantikan tetap pegawai perubatan dirujuk kepada KKM

PUTRAJAYA, 12 April - Seramai 3,281 yang tidak melepasi tapisan bagi permohonan pelantikan tetap jawatan Pegawai Perubatan Gred UD43/UD41 akan dirujuk kepada Kementerian Kesihatan Malaysia (KKM) untuk proses tapisan akhir berdasarkan syarat-syarat yang telah ditetapkan.Suruhanjaya Perkhidmatan Awam (SPA) melalui satu kenyataan media hari ini memaklumkan, sekiranya semakan daripada KKM mendapati calon tersebut memenuhi semua syarat yang ditetapkan status calon akan dikemaskini dalam SPA9 dan akan dipanggil temu duga."Calon boleh menyemak status terkini permohonan mulai 22 April 2022 pada Jumaat," katanya bagi menjawab keluhan ketidakpuasan hati calon berstatus tidak melepasi tapisan ditetapkan SPA.Menurut kenyataan itu lagi, Suruhanjaya itu juga bersetuju mengeluarkan pilihan senarai pendaftaran penuh atau sementara dengan Majlis Perubatan Malaysia (MMC) daripada proses permohonan ke jawatan Pegawai Perubatan Gred UD43/41."Oleh itu, KKM perlu membuat semakan pengesahan pendaftaran penuh dengan MMC ke atas setiap calon yang akan dikemukakan oleh SPA," katanya pada Selasa.

SPA memaklumkan pada 16 Mac lalu, sejumlah 10,593 permohonan telah diterima dan daripada jumlah tersebut, sebanyak 3,281 didapati tidak melepasi tapisan kerana tiada maklumat pendaftaran penuh dengan MMC dan bidang pengkhususan perubatan yang merupakan syarat wajib untuk lantikan tetap.Tambahnya, 1,587 calon pula didapati tidak melepasi syarat khusus ditetapkan oleh KKM iaitu calon telah dilantik kontrak (Contract of Service) berdasarkan Surat Pekeliling Ketua Setiausaha KKM Bilangan 4 Tahun 2016 dan sudah menamatkan latihan siswazah di dalam atau di luar negara.Katanya berdasarkan maklum balas yang diterima, punca calon tidak melepasi tapisan kerana maklumat pendaftaran penuh tidak dilengkapkan atau mengisi pendaftaran sementara dengan MPM; pemilihan bidang pengkhususan yang tidak tepat.Syarat lain ditetapkan katanya, calon adalah lantikan kontrak mulai 2016 hingga 2018 saja, calon tidak pernah meletak jawatan, tidak pernah ditamatkan perkhidmatan dan tidak pernah dikenakan tindakan tatatertib sepanjang tempoh kontrak serta calon tidak pernah menolak tawaran pelantikan tetap."Tapisan dilaksanakan bagi memastikan hanya calon yang mempunyai kelayakan yang ditetapkan sahaja dipanggil untuk temu duga," katanya.Sebarang pertanyaan, calon boleh menghubungi Unit Perubatan, Bahagian Pengambilan, SPA di talian 03-8091 9000/9415 (waktu pejabat) atau e-mel This email address is being protected from spambots. You need JavaScript enabled to view it..


PM cadang UPSI bangunkan pusat latihan dan penyelidikan automotif

TANJUNG MALIM, 12 April - Perdana Menteri, Datuk Seri Ismail Sabri Yaakob mencadangkan agar Universiti Pendidikan Sultan Idris (UPSI) yang terletak dalam Lembah Automotif Berteknologi Tinggi (AHTV), membangunkan sebuah pusat latihan dan penyelidikan iaitu Center of Advanced Automotive Research and Training (CAART).Ismail Sabri berkata, ini bagi memenuhi keperluan dari segi tenaga kerja terlatih, pendidikan, dan juga penyelidikan."Dilengkapi dengan bilik kuliah, kemudahan penginapan dan makmal berteknologi tinggi, CAART di UPSI ini akan memberikan tumpuan kepada penyelidikan, latihan kemahiran, pembangunan sumber manusia, serta penyelenggaraan yang berkaitan dengan teknologi automotif terkini."Ini bagi memastikan permintaan dan bekalan dari segi teknologi terkini, latihan serta sumber tenaga manusia di Automotive High Tech Valley dapat dilestarikan secara produktif," katanya dalam ucapan pelancaran AHTV di sini hari ini.Menurut Ismail, apabila projek pembangunan AHTV sudah beroperasi kelak, dijangka mampu menjana peluang pekerjaan sebanyak 370,000 sepanjang pembinaannya.Katanya, dengan hala tuju yang dibuat secara teliti, AHTV akan memberi manfaat bukan sahaja kepada penduduk tempatan, malah kepada negara Malaysia amnya."Pembangunan AHTV ini dapat memberi tumpuan kepada kemajuan kenderaan elektrik yang menjadi hala tuju masa depan industri automotif dengan memanfaatkan Kecerdasan Buatan (AI) dan teknologi mutakhir."Pembangunan ini juga dilihat dapat menarik minat pelabur-pelabur asing khususnya dari China dan negara lain kerana berpotensi memperkasakan ekosistem dunia automotif dalam satu kawasan yang besar."Jika di negara lain seperti Amerika Syarikat boleh bangga dengan Detroit, sebuah daerah yang terkenal dengan industri pembuatan keretanya, tidak mustahil satu hari nanti, Tanjung Malim akan dikenali sebagai hab permotoran yang hebat di rantau ini," katanya.Pelancaran itu turut dihadiri, Menteri Besar Perak, Datuk Seri Saarani Mohamad dan Menteri Kewangan, Tengku Datuk Seri Zafrul Tengku Abdul Aziz.

(Perdana Menteri, Datuk Seri Ismail Sabri Yaakob melancarkan pelan pembangunan Automotif Berteknologi Tinggi (AHTV) di Tanjung Malim)


Sistem e-Konsular kembali pulih seperti biasa

PUTRAJAYA, 12 April - Sistem e-Konsular yang menerima dan memproses permohonan Sijil Kelakuan Baik (SKB) telah kembali pulih seperti biasa.Menerusi kenyataanya, KLN memaklumkan bahawa pemohon dapat menerima sijil tersebut dalam tempoh masa yang ditetapkan."Kelewatan ini sebenarnya berpunca daripada masalah teknikal pada perkakasan sistem data."Tindakan segera telah diambil dan langkah penyelesaian telah pun dipersetujui dalam menangani kelewatan ini."Langkah yang diambil ini adalah amat penting bagi memastikan penyampaian perkhidmatan yang diperlukan oleh orang awam tidak terjejas," katanya.

Menurut kenyataan itu lagi, proses permohonan SKB kini kembali berjalan seperti biasa dan tempoh menunggu untuk kelulusan adalah tidak melebihi satu hingga dua bulan."Ia seperti yang dinyatakan di sistem e-Konsular dan laman web Kementerian," katanya pada Selasa.Oleh itu, semua pemohon dinasihatkan supaya memenuhi semua syarat-syarat yang dinyatakan dalam sistem e-Konsular untuk memastikan SKB yang dipohon dapat dikeluarkan dengan sewajarnya.


Muslim Care Malaysia, hantar bantuan Ramadan RM1 juta ke Afghanistan

HERAT, 12 April - Badan bukan kerajaan (NGO) Muslim Care Malaysia (MCM) menyasarkan RM1juta nilai bantuan yang akan disampaikan menerusi misi kedua ke negara bergolak Afghanistan, Ramadan ini. Misi 'Care4Afghan 2.0' bertemakan Kembara Ramadan Afghan yang bermula 6 April lalu itu disertai 14 sukarelawan dan aktivis kemanusiaan, membawa 1,000 bakul makanan mengandungi keperluan asas seperti minyak masak, beras, tepung gandum, air mineral, arang dan kekacang.  Menurut Presiden Muslim Care Malaysia, Zulkifli Wahijan, bakul makanan ini dijangka boleh bertahan sekurang-kurangnya tiga bulan untuk sebuah keluarga lima hingga enam orang.  "Rombongan misi bantuan kemanusiaan Muslim Care Malaysia kali ini sangat istimewa kerana dibuat pada bulan Ramadan. Kita ada 11 hari dan 4 hari di Herat sebuah bandar di Afghanistan bagi program iftar untuk 300 pelajar Madrasah Darul Ulom di sini," katanya disini hari ini. Seterusnya, misi bantuan ini akan bergerak ke ibu kota Afghanistan di Kabul.  Semasa di Kabul, MCM akan menyerahkan 500 bakul makanan, meraikan 500 anak-anak yatim, membina telaga air bersih dan menyerahkan mesin jahit kepada ibu-ibu tunggal untuk mereka memulakan perniagaan bagi membina hidup baru.  Pasukan ini juga merancang untuk mengadakan pertemuan bersama pimpinan utama Taliban dalam usaha mengeratkan silaturahim selain memudahkan kerjasama pembangunan program antara dua negara.

(Muslim Care Malaysia bersama 300 pelajar Madrasah Darul Ulom dalam program iftar)


Permohonan penggajian warga asing sudah lebih 500,000, separuh dalam sektor pertanian

LANGKAWI, 12 April- Sehingga kini, lebih 500,000 permohonan penggajian pekerja warga asing diterima sejak ia mula dibuka pertengahan Februari lalu.  Menteri Perusahaan Perladangan dan Komoditi, Datuk Zuraida Kamaruddin berkata, separuh daripada permohonan itu melibatkan pekerja dalam sektor pertanian dan agrikomoditi. Katanya, kemasukan pekerja asing ini akan lebih terjamin dengan blok rantai dan ekosistem yang disediakan selain mengekalkan sistem pengambilan menerusi Foreign Workers Centralized Management System (FWCMS).  "Pengusaha getah, ladang-ladang yang besar tidak jadi masalah, mereka ada syarikat-syarikat besar, mereka terus membuat permohonan kepada Kementerian Sumber Manusia. "Ketika ini dah buka untuk sektor perladangan dan komoditi, jadi ketika ini saya difahamkan dalam 500,000 permohonan 200,000 adalah daripada pertanian dan juga agrokomoditi," kata Zuraida.  Beliau ditemui media selepas merasmikan Akademi Hevea Cawangan Langkawi pagi tadi.  Platfom FWCMS juga akan digunakan bagi tujuan pemantauan pekerja asing yang tiba di Malaysia selaras dengan SOP Kemasukan Pekerja Asing bagi semua sektor.

(Menteri Perusahaan Perladangan dan Komoditi, Datuk Zuraida Kamaruddin merasmikan Akademi Hevea Cawangan Langkawi)


SBJK sekolah pertama terima kit SERI

KUALA LUMPUR, 12 April - Sekolah Bimbingan Jalinan Kasih (SBJK) menjadi sekolah pertama di Wilayah Persekutuan Kuala Lumpur menerima Kit Kebersihan Asas Wanita atau Kit SERI (Social Empowerment of Reproductive Health initiatives) bagi insiatif dibawah Kementerian Pembangunan Wanita, Keluarga dan Masyarakat(KPWKM) melalui Lembaga Penduduk dan Pembangunan Keluarga Negara(LPPKN).Inisiatif ini menyasarkan remaja dalam kalangan keluarga B40 bagi mengatasi isu kemiskinan haid seperti diumumkan dalam pembentangan Bajet 2022.

Menteri Pembangunan Wanita, Keluarga dan Masyarakat, Datuk Seri Rina Mohd Harun telah menyampaikan Kit SERI kepada 34 remaja dalam sesi menyantuni pelajar sekolah berkenaan sempena bulan Ramadan, hari ini.

Dalam sesi sama, para pelajar terlibat turut didedahkan dengan pengurusan kebersihan diri melalui ceramah bertajuk "Pengurusan Had dan Kesihatan Reproduktif".KPWKM menyasarkan sejumlah 3,500 orang remaja perempuan di Wilayah Persekutuan Kuala Lumpur melibatkan 30 buah sekolah terpilih.Sasaran keseluruhan bagi program pemberian Kit SERI adalah seramai 130,000 remaja perempuan melibatkan 1,124 buah sekolah seluruh negara bagi tahun 2022.

(Datuk Seri Rina Mohd Harun menyampaikan Kit SERI kepada 34 remaja dalam sesi menyantuni pelajar SBJK sempena bulan Ramadan, hari ini di ibu negara)


Dewan Rakyat lulus usul bentuk Jawatankuasa Pilihan Khas, teliti perkara berkaitan lompat parti

KUALA LUMPUR, 11 April- Dewan Rakyat meluluskan usul pembentukan Jawatankuasa Pilihan Khas untuk membuat syor berhubung pindaan Perlembagaan Persekutuan berkaitan larangan Ahli Dewan Rakyat bertukar parti.Jawatankuasa itu dianggotai 11 Ahli Parlimen kerajaan dan pembangkang yang akan dipengerusikan  Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.Ahli Parlimen kerajaan yang menganggotai jawatankuasa itu ialah Datuk Seri Azalina Othman Said (BN-Pengerang), Datuk Seri Mohamed Nazri Abdul Aziz (BN-Padang Rengas), Datuk Seri Hamzah Zainuddin (Bersatu-Larut), Datuk Seri Takiyuddin Hassan (PAS-Kota Bharu) dan Lukanisman Awang Sauni (GPS-Sibuti).Wakil pembangkang pula melibatkan Gobind Singh Deo (PH-Puchong), Mohamed Hanipa Maidin (PH-Sepang), Datuk Seri Madius Tangau (UPKO-Tuaran), Datuk Seri Saifuddin Nasution Ismail (PH-Kulim Bandar Baharu) dan Datuk Ignatius Dorell Leiking (Warisan-Penampang).Wan Junaidi ketika membentangkan usul itu berkata jawatankuasa berkenaan akan meneliti dan memberi pengkhususan terhadap tafsiran bagi sekatan-sekatan ke atas hak untuk membentuk persatuan yang diberikan oleh perenggan (c) Fasal 1 Perkara 10 Perlembagaan Persekutuan berhubungan dengan keahlian dalam parti politik Ahli Dewan Rakyat dan Ahli Dewan Undangan Negeri."Jawatankuasa itu juga akan meneliti cadangan memansuhkan Perkara 48 (6) termasuk mana-mana pindaan lain kepada Perlembagaan Persekutuan yang dianggap perlu selain menyediakan penyata  mengandungi cadangan rang undang-undang berkaitan larangan Ahli Dewan Rakyat bertukar parti serta pindaan Perlembagaan berkaitan dalam tempoh sebulan," katanya.Wan Junaidi berkata jawatankuasa tersebut boleh melanjutkan tempoh itu sekiranya perlu.Jelas beliau, jawatankuasa itu boleh menjemput mana-mana pihak seperti ahli-ahli parlimen, pakar perundangan dan perlembagaan, badan bukan kerajaan (NGO) dan masyarakat madani serta individu lain untuk hadir dalam persidangan dari semasa ke semasa.“Jawatankuasa ini berhak untuk menentukan penjadualan persidangan mereka sendiri sama ada diadakan di Parlimen atau di mana-mana tempat lain mengikut kesesuaian,” katanya lagi.

(Datuk Seri Dr. Wan Junaidi ketika membentangkan usul pembentukan Jawatankuasa Pilihan Khas untuk teliti perkara berkaitan larangan Ahli Dewan Rakyat bertukar parti)

Terdahulu, Mesyuarat Khas Dewan Rakyat diadakan bagi membentang dan membahaskan Rang Undang-Undang Perlembagaan (Pindaan) (No. 3) 2022. Rang undang-undang itu antara lain berkaitan pindaan kepada Perkara 10 Perlembagaan Persekutuan dengan memasukkan punca kuasa bagi membolehkan suatu akta khusus berhubung larangan Ahli Dewan Rakyat bertukar parti, digubal dan diluluskan di Parlimen.Namun, sebelum Mesyuarat Khas itu bermula, satu mesyuarat antara kerajaan dan Pakatan Harapan (PH) yang dipengerusikan Perdana Menteri Datuk Seri Ismail Sabri Yaakob, diadakan dengan tiga perkara dipersetujui kedua-dua pihak.Ia melibatkan penelitian dan pengkhususan tafsiran bagi larangan ahli Dewan Rakyat bertukar parti; cadangan memansuhkan Perkara 48(6) Perlembagaan Persekutuan termasuk mana-mana pindaan lain kepada Perlembagaan Persekutuan yang dianggap perlu dan menggubal suatu undang-undang khusus berkaitan larangan ahli Dewan Rakyat bertukar parti.Wan Junaidi ketika membentangkan rang undang-undang itu, berkata perkara tersebut akan dikemukakan untuk perbincangan dan pertimbangan Jawatankuasa Pilihan Khas yang akan dilantik oleh Dewan Rakyat.Mesyuarat Khas itu diteruskan dengan 59 Ahli Dewan Rakyat mengambil bahagian dalam perbahasan rang undang-undang berkenaan dan selepas selesai sesi penggulungan oleh Wan Junaidi, Timbalan Yang Dipertua Dewan Rakyat Datuk Seri Mohd Rashid Hasnon berkata perkara itu tidak perlu diputuskan oleh Dewan.


Tiada syarat lengkap vaksinasi COVID-19 untuk terima Bantuan Khas Kewangan Aidilfitri

PUTRAJAYA, 11 April- Bantuan Khas Kewangan Aidilfitri 2022 yang diumumkan pada 5 April lepas adalah untuk semua kakitangan awam dan pesara yang layak, termasuk mereka yang tidak mendapat dos imunisasi COVID-19 yang lengkap.Perdana Menteri, Datuk Seri Ismail Sabri Yaakob berkata, beliau telah mengarahkan Ketua Pengarah Perkhidmatan Awam (KPPA) supaya membatalkan Perkara 6 (VI) dalam pekeliling Bantuan Khas Kewangan Aidilfitri 2022 bertarikh 8 April 2022. "Bagaimanapun perkara-perkara lain dalam pekeliling tersebut masih terpakai.Pengumuman awal oleh saya sebelum ini tidak pernah menyatakan sebarang pengecualian bayaran kepada mana-mana penjawat awam mengikut status vaksinasi," katanya dalam satu kenyataan.

(Datuk Seri Ismail Sabri Yaakob / Foto fail)

Jelas beliau, ia bagi memastikan bahawa tiada penjawat awam atau pesara yang layak menerima bantuan tersebut daripada tercicir.Biarpun tidak diwajibkan, namun beliau menyeru seluruh Keluarga Malaysia untuk melengkapkan dos suntikan imunisasi COVID-19 demi kesejahteraan bersama.


Perlu perhalusi definisi mengenai lompat parti - Sivamurugan

KUALA LUMPUR, 11 April - Definisi lompat parti perlu diperhalusi dan diteliti sepenuhnya supaya tidak mengelirukan rakyat.Penganalisis Politik Universiti Sains Malaysia (USM) Profesor Dr Sivamurugan Pandian berkata, sebagai permulaan barisan kepimpinan politik perlu terlebih dahulu memahami makna sebenar lompat parti secara jelas dan terperinci.Katanya definisi itu menyebabkan timbul polemik ataupun dilema dalam sidang parlimen, kerana tidak ada satu penjelasan mahupun perincian yang jelas bagi menggarap definisi sebenar istilah tersebut. Ini termasuk memperjelas kedudukan ahli politik yang dipecat daripada parti asal, seterusnya menubuh atau menganggotai parti lain gara-gara percanggahan pandangan, pegangan dan ideologi politik.

(Sivamurugan ditemubual membincangkang SignifikanAkta Anti Lompat Parti Dan Had 2 Penggal Jawatan Perdana Menteri)

"Jadi saya percaya itulah yang mahu diperhalusi, diteliti sepenuhnya supaya literasi tentang lompat parti ni memang seronok. Apabila bercakap tentang lompat parti ni semua seronok mendengar, tetapi tetapi tidak tahu apa makna, maksud disebalik pemahaman tentang lompat parti."Kalaulah Yang Berhormat sendiri sukar mendefinasikan, bagaimana kita mahu mencambah pemikiran rakyat, kerana kita nak memastikan pengundi memahami, rakyat memahami apakah sebenarnya lompat parti."Bagi saya ia terlalu luas, ia perlu diterokai sepenuhnya supaya tidak bercanggah dengan perlembagaan, tidak bercanggah dengan Rukun Negara, tidak bercanggah dengan apa yang sudah dijunjung sekian lama ehingga ke hari ini," menurut Sivamurugan.


MDEC utamakan keselamatan siber kepada rakyat

CYBERJAYA, 11 April - Perbadanan Ekonomi Digital Malaysia (MDEC) sentiasa memberi penekanan terhadap keselamatan siber kepada rakyat. Ketua Pegawai Eksekutif MDEC, Mahadhir Aziz menyatakan inisiatif itu berterusan melalui pelbagai program dan kempen meliputi Program Jelajah #SayaDigitalKeluargaMalaysia. Selain penekanan terhadap sekuriti kewangan, literasi internet dan pengetahuan siber diterapkan dalam kalangan rakyat menerusi program tersebut.

"Dari segi isu penipuan, akaun palsu penipuan dan sebagainya memang ada. Sehingga hari ini kita dengan agensi-agensi berkaitan terutamanya Suruhanjaya Komunikasi dan Multimedia (SKMM) iaitu berkait rapat dan bekerja rapat dengan sistem agensi kami, MDEC tidak asing kepada itu. Kita pun mengalaminya, telegram dan pelaburan lah, sebenarnya tidak berkaitan dengan kita" katanya.Mahadhir berkata demikian selepas menandatangani Memorandum Persefahaman dengan Perbadanan Pembangunan Teknologi Malaysia (MTDC). Kerjasama itu bagi mempercepat pertumbuhan syarikat teknologi negara sekali gus meningkatkan daya saing negara dalam ekonomi digital.

(Ketua Pegawai Eksekutif MDEC, Mahadhir Aziz)


TUN M sokong RUU Perlembagaan Pindaan Nombor 3, 2022

KUALA LUMPUR, 11 April - Bekas Perdana Menteri,Tun Dr Mahathir Mohamad menyokong Rang Undang-Undang (RUU) Perlembagaan Pindaan Nombor 3, 2022 , bagi membolehkan Rang Undang-Undang (RUU) Anti Lompat Parti dibentangkan.Bagaimanapun beliau mencadangkan agar RUU Anti lompat Parti itu hanya tertakluk kepada Ahli Dewan Rakyat, Ahli Dewan Negara dan Ahli Dewan Undangan Negeri (ADUN).Ini bagi mengelakkan hak asasi rakyat yang menukar persatuan dipelihara.

(Tun Mahathir berkata demikian ketika membahaskan RUU Perlembagan (Pindaan) (No 3) 2022pada mesyuarat khas Dewan Rakyat/FOTO PARLIMEN)

"Undang-undang anti lompat parti ini perlu diadakan, tetapi perlu terhad khusus kepada Ahli Dewan Rakyat, Ahli Dewan Undangan Negeri, dan mungkin juga Ahli Senator,"Kalau dihadkan kepada mereka sahaja dan pihak lain bebas untuk menukar, parti itu memeliharakan hak asasi mereka. Tetapi bagi Ahli Dewan Rakyat ini, kesan daripada lompatan mereka ini amat besar," menurut Tun Mahathir.


Lompat parti: Pindaan perlu terikat kepada ahli Dewan Negara, Anwar ucap terima kasih

(Ketua Pembangkang yang juga Ahli Parlimen Port Dickson, Datuk Seri Anwar Ibrahim)

KUALA LUMPUR, 11 April- Ahli Dewan Negara khususnya yang dilantik melalui Dewan Undangan Negeri (DUN) juga perlu terikat dengan Rang Undang-Undang (RUU) Perlembagaan (Pindaan) (No. 3) 2022 yang dibentang dan dibahaskan di Dewan Rakyat hari ini, iaitu berkaitan lompat parti.Ahli Parlimen Padang Rengas, Datuk Seri Mohamed Nazri Abdul Aziz yang mencadangkan perkara itu berkata, kita sedia maklum bahawa sebahagian ahli Dewan Negara adalah ahli yang dilantik oleh Dewan Undangan Negeri yang turut mewakili Wilayah Persekutuan Kuala Lumpur, Putrajaya dan Labuan dan secara tidak langsung mereka di pilih oleh rakyat."Walaupun mereka tidak secara langsung dipilih (pilihan raya) tetapi telah dilantik daripada Dewan Undangan Negeri yang telah dipilih oleh rakyat... dan mereka juga merupakan ahli Dewan Negara,.. lantikan politik," jelasnya ketika membahaskan RUU tersebut hari ini.Tambahnya, perkara itu diketengahkan kerana soal lompat parti melibatkan para senator pernah berlaku selepas PRU-14 (2018) apabila sebahagian besar ahli Dewan Negara yang dilantik melalui parti Barisan Nasional telah beramai-ramai keluar dan menyokong kerajaan Pakatan Harapan, (PH).

(Datuk Seri Mohamed Nazri Abdul Aziz ketika membahaskan RUU Perlembagaan (Pindaan) (No. 3) 2022)

"Walaupun ada kalangan ahli Dewan Negara menyatakan bahawa mereka neutral, mereka adalah orang yang dilantik mewakili kumpulan-kumpulan tertentu tetapi apa yang berlaku ahli Dewan Negara yang dilantik melalui DUN, tanpa disangka secara sukarela mereka melompat dan akhirnya mereka menolak satu rang undang-udang yang sepatutnya mereka sokong. Kita terkesan daripada sikap mereka," tambah Nazri.Sementara itu, Ahli Parlimen Port Dickson, Datuk Seri Anwar Ibrahim menzahirkan ucapan terima kasih kepada Perdana Menteri Datuk Seri Ismail Sabri Yaakob kerana mempersetujui supaya pindaan fasal baharu 3A ke dalam Perkara 10 (Perlembagaan Persekutuan) yang dikhususkan kepada soal pembelotan atau pemindahan parti. Beliau berharap supaya kemasukan fasal baharu 3A itu memberikan satu pengertian khusus kepada maksud sebenar pindaan perlembagaan tersebut. "Kerana seperti biasa kalau kita berikan ruang ini, seperti pengalaman yang dibahaskan di India, bila ada pindaan perlembagaan yang luas, kemungkinan kerajaan yang ada majoriti kecil menggunakan pindaan itu untuk mengadakan pindaan-pindaan lain yang bertentangan dengan semangat mungkin berlaku. Oleh yang demikian kita memohon supaya perkara 3A itu diperkemaskan," katanya ketika giliran Ketua Pembangkang membahasakan RUU itu.Anwar turut mengusulkan supaya sesi berikutnya diadakan selewat-lewatnya sebelum akhir bulan Mei supaya pindaan perlembagaan itu dilakukan bersama dengan pembentangan RUU Anti-Lompat Parti.


Blueprint M-WEZ kerangka utama sebelum pembangunan projek di Melaka

AYER KEROH, 11 April - Penyediaan laporan Blueprint Zon Pembangunan Ekonomi Persisiran Pantai Melaka (M-WEZ) adalah sebagai kerangka utama sebelum pembangunan projek selaras dengan Pelan Strategik Melakaku Maju Jaya 2035.  Ketua Menteri, Datuk Seri Sulaiman Md Ali berkata, laporan blueprint itu akan mula diguna pakai oleh kerajaan negeri bagi tujuan rujukan utama projek-projek berkaitan di bawah Rancangan Malaysia (RMK) di masa depan.  Katanya, pihak kerajaan negeri sedang merancang strategi mempromosi M-WEZ sebagai pemangkin ekonomi negeri.

Perbadanan M-WEZ akan mula beroperasi pada 15 April.

(Datuk Seri Sulaiman Md Ali ditemui media selepas Perhimpunan Bulanan Kerajaan Negeri)

"Ini maknanya blueprint ini menjadi rujukan ataupun sebarang bentuk pembangunan yang terdapat senarai MWEZ itu mesti diterima pakai sekalian dengan apa sahaja pembangunan yang terdapat dalam pembangunan MWEZ. Jadi MWEZ, kalau ada perkara yang hendak dibangunkan dalam itu, tidak masuk lagi dalam peringkat Jawatankuasa Teknikal Pihak Berkuasa Tempatan (PBT) agensi, katanya selepas Perhimpunan Bulanan Kerajaan Negeri di Seri Negeri, di sini hari ini."Jadi kita telah mempunyai blueprint ini, ia mesti selaras maknanya semua telah dimasukkan atau mudah telah diwartakan dalam semua bentuk pembangunan, katanya. Pada 22 September 2021, sidang dewan Undangan Negeri Melaka telah meluluskan penubuhan Perbadanan M-WEZ (M-WEZ Corporation), melalui Enakmen Perbadanan Zon Ekonomi Persisiran Pantai Melaka 2021.


Kerajaan dan PH setuju perhalusi pindaan Perkara 10 Perlembagaan Persekutuan

KUALA LUMPUR, 11 April- Memperhalusi berkaitan tafsiran bagi larangan ahli Dewan Rakyat bertukar parti antara tiga perkara yang dipersetujui kerajaan dan Pakatan Harapan (PH) berhubung pindaan Perkara 10 Perlembangaan Persekutuan menerusi mesyuarat yang dipengerusikan oleh Perdana Menteri, Datuk Seri Ismail Sabri Yakoob pagi tadi.  Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata dua perkara lain adalah cadangan memansuhkan perkara 48 ( 6) Perlembagaan Persekutuan termasuk mana-mana pindaan lain kepada Perlembagaan Persekutuan yang dianggap perlu dan ketiga menggubal satu Rang Undang-undang (RUU) khusus berkaitan larangan ahli dewan bertukar parti. "Perkara ini akan dikemukakan untuk perbincangan dan pertimbangan Jawatankuasa Pilihan Khas yang akan dilantik oleh Dewan ini, katanya ketika membentangkan Rang Undang-Undang Perlembagaan (Pindaan) (No. 3) 2022 di Dewan Rakyat hari ini.Tegasnya, kesepakatan bersama Kerajaan dan Pembangkang adalah penting bagi mengembalikan kestabilan politik negara dalam keadaan semasa penularan wabak COVID19 dan dalam masa yang sama untuk memulihkan ekonomi negara dan sosial rakyat pasca pandemik COVID-19."Komitmen ini menjadi keutamaan Kerajaan mengambil kira senario politik negara kebelakangan ini melibatkan ahli Dewan Rakyat bertukar parti atau dalam bahasa mudahnya “lompat parti”. Istilah lain yang sering digunakan di negara luar berkaitan perkara ini, misalnya seperti “defection”, “party jumping” atau “floor crossing” yang mana boleh diterjemahkan sebagai pembeleton parti dan bertukar kesetiaan kepada parti. Keadaan ini telah menimbulkan banyak perdebatan dan polemik dalam kalangan masyarakat umum kerana ia melibatkan mandat atau kepercayaan rakyat yang memilih wakil di Dewan Rakyat.

RUU bagi meminda Perkara 10 Perlembagaan Persekutuan itu bertujuan memasukkan fasal baharu 3A selepas Fasal 3 bagi sekatan-sekatan ke atas hak untuk membentuk persatuan yang diberikan oleh perenggan (c) Fasal (1); berhubungan keahlian dalam parti politik ahli Dewan Rakyat dan ahli Dewan Undangan Negeri boleh juga dikenakan oleh undang-undang persekutuan.

Wan Junaidi berkata pindaan itu turut memberi punca kuasa bagi membolehkan suatu akta khusus berhubung larangan ahli Dewan Rakyat bertukar parti, digubal dan diluluskan di Parlimen.

(Wan Junaidi ketika membentangkan RUU Perlembagaan (Pindaan) (No. 3) 2022)

Dalam perkembangan berkaitan, Wan Junaidi turut menyatakan sejak Pilihan Raya Umum ke-14 (PRU-14), negara berhadapan dengan isu pergolakan politik sehingga berlaku pertukaran penyandang jawatan Perdana Menteri sebanyak tiga kali dan bilangan ahli Parlimen Malaysia yang melompat parti telah mencecah sehingga 39 orang. "Ini merupakan suatu isyarat yang jelas menunjukkan bahawa amalan demokrasi negara kita kini adalah tidak sihat dan berada pada tahap membimbangkan," katanya.Tambah Wan Junaidi, tindakan ahli Dewan Rakyat yang bertukar parti menyebabkan rakyat hilang kepercayaan terhadap ahli Dewan Rakyat yang dipilih melalui pilihan raya. Selain itu sikap dan tindakan bertukar parti oleh ahli Dewan Rakyat secara langsung membuatkan rakyat menilai kesetiaan ahli Dewan Rakyat terhadap parti yang diwakili dan pada masa yang sama memberi kesan terhadap amalan demokrasi di negara ini.Bagimanapun, usaha menambahbaik sistem pentadbiran negara melalui pelbagai inisiatif transformasi pentadbiran secara kerjasama dwi-partisan Kerajaan dan Pakatan Harapan telahditerjemahkan melalui Memorandum Persefahaman Transformasi dan Kestabilan Politik pada 13 September 2021, antaranya termasuk Perkara 2.1 mengenai keperluan membentangkan dan meluluskan Rang UndangUndang Anti Lompat Parti di Parlimen.Bagi menjayakan komitmen yang telah ditetapkan, Kerajaan melalui Bahagian Hal Ehwal Undang-Undang (BHEUU) dan Jabatan Peguam Negara (AGC) telah mengadakan 12 sesi libat urus yang komprehensif dan menyeluruh bersama pihak-pihak berkepentingan seawal 23 November 2021 hingga 7 April 2022 dengan kerjasama BHEUU JPM dan Jabatan Peguam Negara.


Video anjing ditarik, Polis Johor buka kertas siasatan

JOHOR BAHRU, 11 April - Polis Johor membuka kertas siasatan berhubung video tular di media sosial, memaparkan seekor anjing ditarik oleh seorang individu daripada dalam kereta bergerak, dipercayai berlaku di Taman Sri Skudai, Johor Bahru, 9 April lalu.  Ketua Polis Daerah Johor Bahru Utara, Asisten Komisioner Rupiah Abd Wahid memaklumkan seorang lelaki berumur 34 tahun, dan seorang wanita berumur 61 tahun yang terlibat, telah disoal siasat.

(Ketua Polis, Daerah Johor Bahru Utara, Asisten Komisioner Rupiah Abd Wahid)

"Siasatan awal mendapati kejadian berlaku pada 8 April lalu, selepas suspek menjumpai semula anjing peliharaannya yang hilang, dalam keadaan kotor dan berkutu, di kawasan perumahannya", katanya.  Susulan itu, suspek bertindak menggunakan tali dan menarik anjing tersebut daripada tingkap kereta yang dipandu secara perlahan kerana beranggapan keadaan anjing tersebut tidak sesuai dibawa masuk ke dalam kereta.  Selain, lokasi anjing tersebut dijumpai berada berdekatan dengan rumah suspek.  Suspek dibebaskan dengan jaminan polis, dan kes disiasat mengikut Seksyen 428 Kanun Keseksaan, selain Seksyen 44 (1 ) (a) Akta Binatang 1953.


Peruntukan RM4 bilion bagi pemasangan gentian optik di 4,000 sekolah

KOTA BHARU, 10 April - Kementerian Komunikasi dan Multimedia memperuntukkan RM4 bilion untuk pemasangan hab rangkaian gentian optik titik kehadiran atau Point of Presence (PoP), melibatkan hampir 4,000 sekolah di seluruh negara.Menterinya, Tan Sri Annuar Musa berkata pemasangan itu bakal mewujudkan capaian rangkaian internet lebih stabil dan berkelajuan lebih tinggi.

“Kita menyasarkan pemasangan gentian optik 500 hingga 600 sekolah di setiap zon yang telah dikenal pasti,” katanya kepada pemberita selepas mengagihkan Bubur Lambuk Kampung Baru kepada 1,000 penerima di Bazar Ramadan Peringat di sini hari ini.Beliau berkata pihak kementerian juga mengalu-alukan kerjasama dengan Kementerian Pembangunan Luar Bandar (KPLB) bagi meningkatkan mutu perkhidmatan rangkaian gentian optik.Menurutnya memang menjadi teras Kementerian Komunikasi dan Multimedia untuk memberi kestabilan rangkaian internet kepada semua sekolah di luar bandar terutama di kawasan yang belum menerima perkhidmatan berkualiti. “Lazimnya di sekitar sekolah-sekolah itu juga tentunya ada tabika-tabika termasuk Tabika Jabatan Kemajuan Masyarakat (Kemas). Saya mengalu-alukan kerjasama ini, KPLB boleh membekalkan kepada kami lokasi tabika Kemas untuk kami minta Suruhanjaya Komunikasi dan Multimedia (SKMM) membuat penilaian,” kata Annuar.


Jaringan internet untuk sekolah kemas , K-KOMM kerjasama dengan KPLB

(Tan Sri Annuar Musa bercakap pada sidang media selepas mengagihkan Bubur Lambuk kepada 1,000 orang di Bazar Ramadan Peringat hari ini/BERNAMA)

KETEREH, 10 April - Kementerian Komunikasi dan Multimedia (K-KOMM) sedia jalin kerjasama dengan Kementerian Pembangunan Luar Bandar (KPLB) untuk menyalurkan perkhidmatan capaian jaringan internet lebih baik di sekolah kendalian Jabatan Kemajuan Masyarakat (KEMAS) di luar bandar.Menteri K-KOMM Tan Sri Annuar Musa berkata, usaha itu merupakan salah satu teras kementeriannya dalam meningkatkan mutu perkhidmatan jalur lebar dengan memperluaskan rangkaian gentian optik kesemua sekolah di luar bandar.

(Tan Sri Annuar Musa (kiri) mengagihkan Bubur Lambuk kepada 1,000 orang di Bazar Ramadan Peringat hari ini/BERNAMA)

"Saya mengalukan kerjasama itu kerana KPLB boleh bekalkan kepada kita lokasi tadika kemas kemudian kita minta skmm untuk buat penilaian tahap capaian internet di situ.

"Kita boleh berikan keutamaan kepad tadika kemas untuk naik taraf bekalan supaya anak-anak yang belajar di situ boleh gunakan peranti-peranti yang sesuai dan mengikuti program-program secara dalam talian yang sesuai dengan pembelajaran di peringkat tadika,” kata Annuar kepada wartawan selepas mengagihkan seribu bekas bubur lambuk di sekitar Pasar , di sini. Jelas Tan Sri Annuar, kementerian sentiasa memberi tumpuan dalam menaiktaraf capaian internet bagi membolehkan pelajar di sekolah dan tabika mendapat akses sewajarnya.Datuk Seri Mahdzir dalam kenyataannya memohon kerjasama K-KOMM untuk menjayakan Pelan Transformasi Digital Pendidikan AwalKanak-kanak melibatkan 700 buah premis tabika KEMAS tahun ini.


ePemula: E-Tunai RM150 bagi 18-20 tahun boleh daftar mulai esok

KUALA LUMPUR, 10 April - Golongan belia berusia 18 hingga 20 tahun dan pelajar sepenuh masa di institut pengajian tinggi (IPT) tempatan yang layak, boleh mendaftar untuk menerima RM150 dalam bentuk kredit e-tunai di bawah program ePemula, mulai esok. Kementerian Kewangan (MOF) dalam kenyataan hari ini memaklumkan kredit e-tunai tersebut adalah melalui satu daripada empat penyedia perkhidmatan iaitu BigPay, GrabPay, ShopeePay dan Touch ‘n Go eWallet.“Selain RM150 dalam bentuk kredit e-tunai daripada kerajaan, penyedia perkhidmatan e-tunai iaitu BigPay, GrabPay, ShopeePay dan Touch ‘n Go eWallet juga akan memberi insentif tambahan dalam bentuk cashback, baucar, mata terkumpul atau coins sepanjang tempoh program ini,” katanya. Menurut kenyataan itu, tempoh pendaftaran dan tuntutan ePemula akan bermula esok hingga 1 Jun ini, manakala kredit ePemula serta manfaat padanan daripada penyedia perkhidmatan e-tunai tersebut boleh dibelanjakan sehingga 10 Jun 2022.Menurut MOF, ePemula akan dilancarkan secara rasmi oleh Perdana Menteri Datuk Seri Ismail Sabri Yaakob pada 15 April.

Program ePemula terbuka kepada warganegara Malaysia yang mencapai umur 18 ke 20 tahun pada 2022 (lahir pada 2002 hingga 2004) atau pelajar sepenuh masa di peringkat diploma atau Sijil Kemahiran Malaysia Tahap 4 (SKM4) dan ke atas di IPT tempatan yang berdaftar, selain data belia akan disemak silang dengan IPT tempatan berdaftar dan pangkalan data kerajaan yang berkenaan.Menurut MOF, kerajaan memperuntukkan RM300 juta bagi e-tunai bernilai RM150 di bawah program ePemula untuk belia 18 hingga 20 tahun dan pelajar sepenuh masa di IPT tempatan yang layak menerusi Belanjawan 2022.Untuk maklumat lanjut mengenai ePemula serta inisiatif lain yang memanfaatkan golongan belia boleh layari https://budget.mof.gov.my/manfaat/faq/epemula.html manakala bagi pelbagai manfaat lain khusus untuk belia, layari https://budget.mof.gov.my/manfaat/rakyat-kewangan.html - BERNAMA


Harga tiket mahal bebankan warga Sabah, Sarawak sambut Aidilfitri

KUALA LUMPUR, 10 April - Kenaikan tambang penerbangan ke Sabah dan Sarawak semasa musim perayaan bukanlah kejutan bagi rakyat Malaysia, tetapi ia adalah senario yang dijangkakan pada setiap tahun.Dengan pembukaan semula sempadan negara dan menjelang sambutan Hari Raya Aidilfitri, bagi individu yang telah dua tahun tidak kembali bertemu keluarga disebabkan sekatan COVID-19, sudah pastilah teruja untuk pulang ke kampung halaman. Syarikat penerbangan komersial tempatan yang menyediakan laluan penerbangan dari Kuala Lumpur ke Kota Kinabalu dan Kuching menawarkan tiket antara RM300 untuk penerbangan pergi balik semasa musim bukan perayaan.Bagaimanapun, pemantauan Bernama terhadap laman web syarikat penerbangan komersial baru-baru ini menyaksikan tambang penerbangan melonjak sehingga RM2,000 (penerbangan pergi balik) iaitu peningkatan sekitar 566 peratus, menjelang tempoh perayaan Hari Raya Aidilfitri (29 April-8 Mei).Lily Surianti Suardi, 23, pelajar dari Sabah yang sedang mengikuti program ijazah di Universiti Selangor (UniSEL), berpendapat bahawa syarikat penerbangan harus mempertimbangkan untuk menetapkan kadar berasingan bagi pelajar yang melanjutkan pengajian di semenanjung.Beliau berkata ini kerana tidak semua pelajar daripada keluarga berkemampuan dan oleh itu syarikat penerbangan tidak boleh menetapkan harga yang melebihi kemampuan semua pihak, terutama golongan pelajar."Jika harga tiket (kira-kira) RM1,000 hanya untuk harga tiket penerbangan, banyak pihak yang tidak mampu, lebih-lebih lagi ditambah dengan pendapatan keluarga ekonomi rendah."Ada yang datang daripada kalangan B40 ingin balik raya namun disebabkan harga tiket melonjak naik, pelajar macam saya membatalkan hasrat untuk pulang raya di kampung halaman," katanya ketika dihubungi Bernama.Bagi eksekutif, Fatin Afiqah Yamin, 25, telah membeli tiket AirAsia ke Kuching pada awal Mac dan dijangka berlepas pada 23 April.Beliau berkata tiket itu dibeli awal untuk mengelak permintaan tinggi tiket pada musim perayaan kerana tempat duduk yang terhad.“Sebagai perbandingan, tiket yang dibeli untuk tarikh tersebut adalah RM198, tetapi sekarang telah meningkat kepada RM318 apabila saya menyemak semula harga tiket terkini, hari ini.“Jadi (RM318) masih mahal dan perbezaannya besar daripada RM198 yang dibeli untuk penerbangan pergi balik,” kata Fatin Afiqah.

Sebelum itu, seorang pengguna Facebook dengan nama Fandyi Sanizan pada 6 April lepas, membuat hantaran merayu syarikat penerbangan tempatan untuk mengurangkan harga tiket penerbangan antara Kuala Lumpur dan Sandakan.Melalui syot kilat yang dihantar, ia menunjukkan tiket sehala oleh AirAsia dari Kuala Lumpur ke Sandakan dijadual berlepas pada 30 April ini, berharga RM1,049 manakala harga tiket pergi balik oleh FireFly bagi laluan sama dan tarikh yang sama berharga RM1,400.Pemerhatian Bernama berdasarkan komen pengguna daripada kumpulan Facebook awam, AirAsia Flight Share Information pada 26 Mac lepas, yang bertanya kepada ahli-ahlinya mengenai tiket penerbangan yang dibeli untuk perjalanan Hari Raya Aidilfitri ke Sabah, menunjukkan rata-rata telah membeli tiket itu seawal tahun lepas.Seorang daripada mereka yang menggunakan nama pengguna GJ Musang berkata: “Beli tahun lepas pergi balik untuk tiga orang RM1,682."Seorang lagi pengguna, Jue Dalilah mengulas bahawa keluarganya membeli tiket dua hala dari Kuala Lumpur ke Tawau untuk kesemua 18 ahli keluarga pada Disember tahun lalu, berharga RM258 seorang (sehala RM129)."Satu family balik beraya, dah berapa tahun tak dapat balik.. time beli tu berbelah bahagi juga takut la ada apa-apa lagi musim pandemik ni kan.. nasib la beli ja hari itu. Telah beberapa tahun kami tidak pulang (ke Tawau) untuk sambutan Hari Raya,” katanya.Pada 27 Nov tahun lepas, Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berkata syarikat penerbangan perlu mencari jalan tengah bagi menyelesaikan isu kenaikan harga tiket ke Sabah dan Sarawak terutamanya menjelang cuti akhir tahun dan musim perayaan.Bagaimanapun, beliau berkata kerajaan sememangnya memahami kekangan perniagaan dihadapi syarikat penerbangan disebabkan COVID-19 yang menjejaskan operasi serta pendapatan syarikat dan tidak akan campur tangan dalam urusan syarikat penerbangan dengan menetapkan harga siling tertentu. - BERNAMA


Melaka kuat kuasa peraturan bawa kanak-kanak ke bazar minggu depan - Exco

MELAKA, 10 April - Melaka akan menguatkuasakan peraturan dan kaedah membawa kanak-kanak ke bazar Ramadan dan bazar Aidilfitri pada minggu hadapan demi menjaga keselamatan dan kesihatan golongan itu daripada dijangkiti COVID-19.Exco Perumahan, Kerajaan Tempatan dan Alam Sekitar negeri Datuk Zaidi Attan berkata ia selaras dengan nasihat Kementerian Kesihatan bahawa kawasan sesak yang sempit dengan orang ramai adalah suasana tidak baik kepada kanak-kanak terutamanya mereka yang tidak mempunyai perlindungan vaksinasi."Macam malam ini, saya dah tengok sendiri keadaanya dan akan pastikan semua tindakan sewajarnya diambil kira. Mungkin minggu depan akan dikuatkuasakan selepas saya tinjau semua tapak bazar Ramadan dan bazar Aidilfitri," katanya pada sidang media selepas melawat Melaka Grand Ramadan Bazar Jalan Hang Tuah di sini malam tadi.Beliau berkata pihaknya juga akan memanggil kesemua 62 penganjur untuk memastikan mereka faham, mematuhi dan melaksanakan semua prosedur operasi standard (SOP) terutama mengenai penjarakan fizikal sepanjang melaksanakan bazar Ramadan dan Bazar Aidilfitri."Seperti yang pernah saya katakan sebelum ini, minggu pertama adalah untuk kita didik peniaga, penganjur dan pengunjung mengenai SOP apabila mengunjungi bazar."Kena selalu jaga SOP. Bimbang apabila suka hari ini, nanti di hujung jalan kita terpaksa tutup (bazar) kerana tidak mematuhi SOP yang ditetapkan kementerian (berkaitan). Jadi tindakan lebih tegas akan diambil selepas ini," katanya.Dalam perkembangan berlainan, Zaidi berkata pihaknya kini giat mengenal pasti lebih ramai usahawan muda di peringkat daerah dan pihak berkuasa tempatan (PBT) untuk dibangunkan."Mungkin kita boleh memanggil asnaf di kampung-kampung yang berpotensi untuk diberi peluang kepada mereka berniaga sepanjang Ramadan. Atau boleh juga wujudkan satu pusat penjaja kekal seperti yang dibangunkan di Leypark Station kerana di situ ramai asnaf yang sudah berjaya dan kini mahu jadi penyumbang," katanya.

Bagaimanapun katanya, kaedah yang lebih teliti akan dikenal pasti termasuk melihat kemampuan asnaf itu untuk menyewa tapak perniagaan.Zaidi berkata antara kaedah yang efektif adalah pihaknya mencari satu tanah atau ruang kerajaan yang boleh dibangunkan sebagai tapak perniagaan tanpa sewa."Kita akan minta agensi berkenaan untuk letakkan khemah sebagai permulaan bagi asnaf ini menjalankan perniagaan dengan kos operasi paling minimum kerana kita faham, harga sewa khemah yang paling rendah adalah RM2,500 dan berbeza mengikut lokasi," jelasnya. - BERNAMA


Tiada penangguhan bagi pindaan RUU dibawah Akta Perlembagaan-Pindaan 2022 Anti Lompat Parti

KUALA NERUS, 9 April - Pindaan Rang Undang-Undang (RUU) dibawah Akta Perlembagaan-Pindaan 2022 Anti Lompat Parti tidak ditangguhkan, dan akan dibawa ke sidang Parlimen Isnin ini.

Pindaan tersebut adalah bagi membolehkan sekatan keatas mana-mana Ahli Parlimen serta Ahli Dewan Undangan Negeri (ADUN) yang melompat parti.

Jelas Menteri Komunikasi dan Multimedia (MenKOMM) Tan Sri Annuar Musa, setiap penggubalan akta yang berkaitan dengan soal perlembagaan perlu mengikut jalur yang betul serta mengambil kira pandangan pelbagai pihak.   Malah hasil perbincangan beliau dengan pihak pembangkang beberapa hari lalu, menunjukan kata sepakat dan persetujuan dicapai mengenai perkara tersebut.

(Annuar bercakap kepada pemberita selepas Majlis Iftar bersamanyadengan Wakil Pemimpin Negeri Terengganu (UMNO))

"Ada pula yang mengatakan kabinet tolak. Itu sememangnya tidak betul. Tidak timbul soal timbul soal tolak. Tapi perlu dibuat mengikut susunan. Dan oleh kerana ada beberapa pilihan, kabinet sebulat suara memilih pendekatan dua langkah. Meminda terlebih dahulu perlembagaan dan selepas itu membawa undang-undang khusus yang dapat mengurangkan dengan terperinci tentang larangan bertukar parti," menurut Annuar. Jika meperolehi persetujuan dua pertiga ahli dewan parlimen pada hari Isnin ini, Perlembagaan Persekutuan akan dipinda dengan memasukkan fasa baharu kedalam Perkara 10.  Iaitu berkaitan dengan kebebasan bercakap, berhimpun dan berpersatuan.


Permohonan PerantiSiswa Keluarga Malaysia mulai 15 April - Annuar

KOTA BHARU, 9 April - Permohonan Pakej PerantiSiswa Keluarga Malaysia bagi pelajar institut pengajian tinggi (IPT) daripada golongan B40 akan mula dibuka 15 April ini.Menteri Komunikasi dan Multimedia, Tan Sri Annuar Musa berkata seramai 400,000 pelajar seluruh negara dijangka mendapat manfaat daripada program itu.Mereka dikenal pasti berdasarkan data yang diperoleh daripada Kementerian Pengajian Tinggi.Pelajar yang layak boleh mengemukakan permohonan untuk mendapatkan peranti yang akan disampaikan di kampus pengajian.Sekiranya mereka berada di rumah, permohonan boleh dilakukan secara dalam talian.

(Annuar Musa di temui media selepas menyampaikan sumbangan bakul Ramadan di Kampung Berangan, Batu 8 Kadok, Kota Bharu, Kelantan)

Bagi pelajar pengajian jarak jauh (PJJ) pula, mereka hanya perlu berdaftar dengan pihak universiti dan mempunyai nombor matrik untuk layak menerima pakej peranti berkualiti tinggi tersebut."Kalau dia masukkan nombor kad pengenalan atau nombor matrik mereka akan dipaparkan kalau mereka dah sememangnya B40. Tetapi saya juga tidak menafikan mungkin ada yang tercicir, dia masih juga boleh memohon dan kita anggapkan itu kes-kes rayuan cuma mungkin kumpulan yang pertama kita sampaikan dulu kepada yang tidak ada masalah."Dan kemudian dalam kes kategori rayuan tadi kita boleh sampaikan dalam pengagihan kedua bergantung pada jumlah peranti yang sampai," kata Annuar kepada media selepas menyampaikan sumbangan bakul Ramadan di Kampung Berangan, Batu 8 Kadok, di sini hari ini.Beliau berkata peranti tersebut akan diagihkan dalam dua sesi pada minggu kedua Jun depan.Sesi pertama melibatkan 60 peratus daripada jumlah keseluruhan penerima dengan keutamaan diberikan kepada semua pemohon yang mempunyai data lengkap.Manakala bagi sesi kedua pula melibatkan kes-kes rayuan tetapi tidak lewat 60 hari daripada tarikh sesi pertama diselesaikan.Menurutnya, peranti yang diagihkan nanti akan mempunyai waranti, jika berlaku kerosakan mereka boleh mengembalikan untuk diganti baharu dan diberi set-set gantian.Peranti berkenaan boleh diguna pakai selagi mereka berada di pusat-pusat pengajian dan perlu diserah kembali kepada pusat pengajian setelah tamat belajar.Perincian lanjut mengenai program akan dimaklumkan selepas 15 April ini dan tawaran permohonan hanya dibuat dalam laman web atau portal rasmi milik Kementerian Komunikasi dan Multimedia.


Subsidi haji dimuktamad selepas kuota jemaah diumum

KLANG, 10 April - Jumlah kemudahan subsidi bagi menunaikan ibadah haji musim ini hanya akan ditetapkan selepas kuota jemaah diumumkan oleh kerajaan Arab Saudi.  Menteri di Jabatan Perdana Menteri (Hal Ehwal Agama), Datuk Idris Ahmad berkata, perkara itu akan dibincang dengan Lembaga Tabung Haji (TH).

(Datuk Idris Ahmad menyampaikan ucapan perasmianm pada Majlis Sumbangan Infaq Kasih Ramadan Kawasan Kapar di Kampung Rantau Panjang/BERNAMA)

"Apabila dapat bilangan kuota sebenar, insya-Allah kita akan duduk berbincang untuk muktamadkan jumlah subsidi yang kita diberikan," katanya selepas merasmikan Majlis Sumbangan Infaq Kasih Ramadan di sini. Khamis lalu , TH menjangkakan peningkatan 12% kos menunaikan haji tahun ini berbanding RM22,900 pada 2019.  Peningkatan itu mengambil kira kenaikan cukai tambah nilai (VAT) daripada lima peratus kepada 15% dan beberapa caj perkhidmatan tambahan lain.  TH telah mengekalkan kadar bayaran mengerjakan haji sebanyak RM9,980 sejak 13 tahun lepas walaupun kos sebenar meningkat setiap tahun.


Mesyuarat (NSC) bincang Pelan Hala Tuju Teknologi dan Produk Nano Negara 2021-2025

PUTRAJAYA, 9 April – Pelan Hala Tuju Teknologi dan Produk Nano Negara 2021-2025 wajar diaplikasikan kepada pelbagai industri kerana ia selari dengan Revolusi Industri 4.0 seperti pertanian pintar, tenaga boleh baharu, industri halal dan teknologi perubatan.

Menurut Perdana Menteri, Datuk Seri Ismail Sabri Yaakob dalam tempoh lima tahun industri itu dijangka menyumbang RM151.5 bilion kepada Keluaran Dalam Negeri Kasar (KDNK) selain mencipta banyak peluang pekerjaan.

“Dalam tempoh lima tahun pelan itu akan memberi banyak faedah sosioekonomi kepada negara termasuk mencipta 33,391 peluang pekerjaan merangkumi pekerja berkemahiran tinggi (5,968), separuh mahir (24,755), dan kurang mahir sebanyak 2,668 orang,” kata Ismail Sabri menerusi satu kenyataan.

Tambahnya pembangunan produk nanoteknologi seperti vaksin, ubat terapi kanser, pranti perubatan, teknologi sensor, baja nano, biojisim, panel solar serta pemanis dan perasa dalam produk halal mempunyai permintaan tinggi di pasaran global sekali gus melonjakkan ekonomi negara.

Perkara itu antara yang telah dibincangkan dalam Mesyuarat Majlis Sains Negara (NSC) yang pertama bagi tahun ini semalam.

Perdana Menteri berkata mesyuarat itu turut membincangkan pelbagai usaha kerajaan bagi merakyatkan bidang sains, teknologi dan inovasi (STI) sebagai pemboleh daya kepada pemantapan sosioekonomi negara.

Antaranya penawaran (modal insan) dan permintaan (pasaran pekerjaan) dalam sektor Sains, Teknologi, Kejuruteraan dan Matematik (STEM) yang memerlukan penyelesaian secara tuntas untuk meningkatkan daya saing STI negara.

“Kerajaan memandang serius jumlah pelajar-pelajar dalam bidang STEM yang ketika ini adalah pada kadar 47 peratus, dan sains tulen sebanyak 19 peratus. Minat para pelajar dalam bidang STEM perlu dipertingkatkan dan Kementerian Pendidikan diarah menerajui Hala Tuju STEM,” menurut kenyataan itu.

(Perdana Menteri, Datuk Seri Ismail Sabri Yaakob mempengerusikan Mesyuarat Majlis Sains Negara)

Selain itu, perbincangan turut menyentuh tentang kepentingan untuk mengetengahkan STI di peringkat komuniti melalui Malaysia Inovasi Sosial (MyIS).

Menurut Perdana Menteri, usaha MOSTI itu adalah satu langkah yang baik dalam memperkasakan inovasi di peringkat akar umbi selain mampu menganjakkan pengagihan ekonomi yang inklusif kepada semua peringkat pendapatan terutamanya B40 dan M40 dengan memfokuskan kepada pengaplikasian teknologi tempatan di peringkat akar umbi.

Dalam perkembangan berkaitan, kerajaan menerusi penubuhan Inisiatif National Technology and Innovation Sandbox (NTIS) juga telah mempergiatkan pengkomersialan hasil inovasi tempatan yang berpaksikan kepada kemampanan sosioekonomi negara.

Sehubungan itu, mesyuarat bersetuju menambah baik struktur tadbir urus inisiatif NTIS dengan Jawatankuasa Task Force NTIS diubah nama kepada Jawatankuasa Pemandu NTIS; Majlis NTIS dimansuhkan dan digantikan pelaporan kepada NSC. Pelaporan NTIS dijadikan sebagai agenda tetap dalam mesyuarat NSC bagi mengurangkan pertindihan dengan majlis sedia ada memandangkan NSC turut dipengerusikan oleh YAB Perdana Menteri.

Mesyuarat semalam juga bersetuju supaya Jawatankuasa Task Force NTIS yang baharu diwujudkan, dipengerusikan oleh Ketua Setiausaha MOSTI.

Selain itu hubung kait antara kesihatan manusia dan alam semula jadi, biodiversiti dan perubahan iklim, turut diambil maklum dalam mesyuarat itu.

Kata Perdana Menteri, pandemik COVID-19 yang merupakan salah satu penyakit zoonotik telah mengakibatkan 6.11 juta kematian di dunia dan terdapat penyakit-penyakit zoonotik lain seperti denggi dan zika yang juga berpunca daripada status keadaan alam semula jadi yang semakin terancam.

“Bagi memastikan Malaysia selangkah di hadapan dalam menangani isu ini secara holistik, mesyuarat juga bersetuju agar MOSTI menerusi Akademi Sains Malaysia (ASM) dengan kerjasama daripada semua pemegang taruh untuk menggubal Pelan Tindakan Kesihatan Planet Negara (PTKPN)”, tambah Perdana Menteri.


Penggantungan keahlian Rusia dalam MHAM, Malaysia mengundi berkecuali

PUTRAJAYA, 8 April- Malaysia mengundi untuk berkecuali dalam pengundian Perhimpunan Agung Pertubuhan Bangsa-Bangsa Bersatu (PBB) bagi menggantung keahlian Rusia dalam Majlis Hak Asasi Manusia (MHAM) PBB.Sebanyak 58 negara mengundi untuk berkecuali termasuk Malaysia manakala 93 lagi negara menyokong dan 24 negara membantah dalam pengundian resolusi itu pada Khamis.Kementerian Luar dalam satu kenyataan pada Jumaat memaklumkan Malaysia menekankan bahawa keputusan penting seperti penggantungan anggota MHAM tidak boleh diambil secara terburu–buru dan perlu diberikan masa untuk dibincangkan.“Pada 7 April 2022, Sesi Khas Ke-11 Perhimpunan Agung Pertubuhan Bangsa-Bangsa Bersatu yang disambung semula telah memutuskan untuk menggantung keanggotaan Rusia dalam MHAM.“Malaysia turut terlibat dalam proses pengundian dan telah mengundi untuk berkecuali,” menurut kenyataan itu.Malaysia berpendapat bahawa Suruhanjaya Siasatan yang ditubuhkan MHAM pada Mac 2022, perlu diberikan masa untuk menjalankan siasatan dan membentangkan penemuannya terlebih dahulu bagi mengesahkan sebarang dakwaan mengenai pelanggaran hak asasi manusia dan undang–undang kemanusian yang berlaku di kawasan konflik. “Sebagai ahli MHAM, Malaysia mengulangi pendirian prinsipnya untuk tidak menyokong sebarang tindakan yang mempolitikkan isu-isu yang dibentangkan di MHAM,” jelas kenyataan itu.

Malaysia akan terus memantau perkembangan, termasuk situasi hak asasi manusia dan kemanusiaan di kawasan bergolak, selain mengulangi seruan supaya bantuan kemanusiaan dapat dihulurkan tanpa halangan kepada semua pihak yang terkesan, terutamanya golongan rentan.Malaysia menggesa semua pihak supaya meredakan ketegangan, meneruskan dialog dan rundingan damai, serta mematuhi sepenuhnya kewajipan masing-masing selaras dengan undang-undang kemanusiaan dan hak asasi manusia antarabangsa.MHAM merupakan badan subsidiari di bawah PBBDi bawah Peraturan Prosedur PBB menetapkan bahawa Perhimpunan Agung PBB boleh menggantung keahlian mana-mana ahli MHAM yang melakukan pelanggaran hak asasi manusia yang teruk dan sistematik dengan sokongan majoriti dua pertiga negara anggota PBB yang hadir dan mengundi.Sebanyak 18 negara lagi mengambil keputusan untuk tidak mengundi.


Peniaga ayam diminta buat laporan jika pembekal jual melebihi harga ditetapkan

KUALA TERENGGANU, 8 April - Peniaga ayam segar perlu membuat laporan rasmi sekiranya ada pembekal atau pemborong menjual bahan mentah itu melebihi RM7.60 sekilogram. Laporan rasmi dan bukti resit pembelian perlu disertakan bagi membolehkan siasatan dibuat dan tindakan sewajarnya diambil.Menurut Pengarah KPDNHEP Negeri Terengganu, Saharuddin Mohd Kia, peniaga ayam mendakwa terpaksa menjual ayam segar melebihi harga siling kerana mendapat bekalan daripada pemborong dengan harga tinggi. Bagaimanapun, mereka gagal menunjukkan bukti selain tiada laporan dibuat.

(Pengarah KPDNHEP Negeri Terengganu, Saharuddin Mohd Kia)

Beliau mengulas terhadap klip video berkaitan rungutan beberapa peniaga ayam segar di Pasar Cabang Tiga Kuala Terengganu yang dikenakan kompaun serta merta sebanyak RM500 kerana menjual ayam melebihi harga ditetapkan semalam.  "Sebenarnya yang itu kita kalau ikutkan memang kita beri hukuman paling minima, kalau ikutkan kita boleh ambil tindakan berdasarkan pada kesalahan yang telah dibuat di bawah Akta Perlindungan Pengguna pun boleh ambil tindakan sebab mengelirukan pengguna. "Ini kerana kita merekodkan letak harga lain, tapi bila buat timbangan bayaran harga lain. Jadi itu merupakan satu penipuan kepada pengguna", katanya selepas selepas melakukan pemantauan di Bazar Ramadan Batu Buruk, di sini. Tindakan diambil di bawah Akta Kawalan Harga dan Anti Pencatutan 2011 menerusi Ops Pantau 2022 selepas pihaknya menerima aduan pengguna berhubung penjualan melebihi harga maksimum tersebut.


Kejayaan PICK pastikan 98% kes COVID-19 bergelajala ringan

KUALA LUMPUR, 8 April- Kejayaan Program Imunisasi COVID-19 Kebangsaan (PICK) memastikan kebanyakan pesakit COVID-19 mengalami gejala ringan, kata Menteri Kesihatan Khairy Jamaluddin. Beliau berkata dalam Fasa Peralihan ke endemik kini, hampir 98% kes aktif COVID-19 hanya perlu berisolasi di rumah tanpa rujukan ke hospital. “Sebanyak 97.6% pesakit COVID-19 menjalani kuarantin di rumah, 0.2% di Pusat Kuarantin dan Rawatan COVID-19, dua peratus di hospital, 0.1% di Unit Rawatan Rapi (ICU) tanpa alat pernafasan dan 0.1% di ICU dengan alat pernafasan,” katanya menerusi catatan di Twitter.Menurut Khairy, pemantauan Pusat Penilaian COVID-19 Secara Maya (VCAC) dibuat menerusi aplikasi MySejahtera iaitu pesakit perlu mengisi borang Penilaian Kendiri atau Health Assesment Tool (HAT) dua kali sehari tentang gejala mereka. Lebih 70% kes COVID-19 di rumah mengisi HAT setiap hari dan data ini digunakan untuk mengenal pasti kes yang merosot dan perlu dirujuk ke hospital, katanya. Beliau berkata sekiranya data HAT pesakit COVID-19 menunjukkan kemerosotan ketara, notifikasi akan dihantar bagi memberi pilihan kepada pesakit untuk datang ke fasiliti kesihatan. Malaysia mencatatkan 11,994 kes positif COVID-19 semalam dengan 11,904 kes atau 99.25% dalam kategori satu dan dua atau bergejala ringan manakala 90 kes atau 0.75% dalam kategori tiga, empat dan lima.


MAHB: Tiada lagi ujian RTK-Ag sebaik tiba di lapangan terbang

SEPANG, 8 April - Malaysia Airports menjelaskan pengembara tidak perlu membuat ujian RTK-Ag di lapangan terbang. Sebaliknya mereka boleh membuat ujian tersebut di fasiliti kesihatan swasta termasuk klinik atau hospital pilihan sendiri dalam masa 24 jam.

Tidak ada keperluan untuk pelancong melakukan RTK-Ag di lapangan terbang seperti yang didakwa oleh beberapa media.

Prosedur Operasi Standard (SOP) yang diumumkan oleh kerajaan untuk pembukaan sempadan yang berkuat kuasa mulai 1 April lalu mewajibkan pengembara menjalani ujian RTK-Ag dalam masa 24 jam. "Terdapat juga tuntutan monopoli oleh pengendali kemudahan kesihatan swasta di lapangan terbang. Ini adalah tidak berasas kerana ia tidak wajib untuk melaksanakan ujian di lapangan terbang semasa ketibaan.""Kemudahan itu disediakan untuk pengembara yang ingin melakukan ujian segera di lapangan terbang apabila mereka tiba." menurut kenyataan daripada Malaysia Airport hari ini. Terdapat empat pengendali kemudahan kesihatan swasta berbeza yang menyediakan perkhidmatan ujian tersebut di empat lapangan terbang berbeza: BP Clinical Lab Sdn Bhd untuk Lapangan Terbang Antarabangsa KL, Edgenta UEMS Sdn Bhd untuk Lapangan Terbang Antarabangsa Pulau Pinang, MYEG Services Sdn Bhd untuk Lapangan Terbang Antarabangsa Kota Kinabalu, dan Gribbles Pathology (M) Sdn Bhd untuk Lapangan Terbang Antarabangsa Kuching.Kerajaan juga telah mengumumkan pengecualian ujian semasa ketibaan bagi perjalanan antara Malaysia dan Singapura untuk pengembara yang diberi vaksin sepenuhnya sebagai sebahagian daripada protokol keselamatan khusus antara kedua-dua negara.


KKM akan perkenal Akta Kualiti Air Minuman

PUTRAJAYA, 7 April - Kementerian Kesihatan (KKM) bercadang untuk memperkenalkan Akta Kualiti Air Minuman dalam masa terdekat.Menterinya, Khairy Jamaluddin berkata, ia bagi memperkukuh perlindungan terhadap ancaman kesihatan akibat air minum yang tidak selamat.“Minum air adalah satu hak asasi manusia,” katanya pada Sambutan Hari Kesihatan Sedunia Peringkat Kebangsaan 2022, secara maya hari ini.Khairy memaklumkan bahawa hakikatnya seorang daripada tiga indivdu di seluruh dunia berhadapan kekurangan akses kepada air minuman yang selamat dan mencukupi."KKM telah melaksanakan salah satu program kesihatan tertua di negara, yang dikenali sebagai Program Kebersihan Alam Sekitar Luar Bandar melalui Unit Bekalan Air dan Kebersihan Alam Sekitar (BAKAS)."Sejak lebih 50 tahun, BAKAS telah memainkan peranan utama dan menyumbang kepada liputan bekalan air bersih dan selamat yang hampir menyeluruh di negara ini," katanya lagi.

Program Pengawasan Kualiti Air Minuman Kebangsaan (NDWQSP) KKM itu telah berjaya membantu meningkatkan kualiti kesihatan, dengan memastikan keselamatan air minuman yang disediakan kepada orang ramai, dalam mematikan ia berada dalam piawaian yang ditetapkan.Ia sekali gus mengurangkan kejadian penyakit bawaan air atau penyakit yang berkaitan dengan bekalan air awam yang berkualiti rendah.“Program pengawasan yang memberikan amaran kepada kakitangan kesihatan dan kerja air jika kualiti air minuman merosot dan membolehkan mereka mengambil tindakan pencegahan atau pemulihan sebelum berlakunya sebarang wabak atau keracunan,” katanya.


Lebih sejuta visa umrah dikeluarkan Arab Saudi

KUALA LUMPUR, 9 April - Kerajaan Arab Saudi telah mengeluarkan 1,045,898 visa umrah dan seramai 895,499 jemaah tiba di negara itu setakat ini sejak musim ibadah umrah 1443H dibuka semula pada Ogos 2021. Angka itu berdasarkan ketibaan jemaah yang direkodkan di kesemua pintu masuk utama Arab Saudi, lapor Agensi Berita Saudi (SPA).Daripada jumlah itu, sebanyak 822,736 ketibaan dan 648,858 berlepas melibatkan jemaah menggunakan laluan udara, manakala 72,687 ketibaan dan 50,548 berlepas adalah jemaah laluan darat, katanya.“Hanya 148 pergerakan jemaah direkodkan menerusi laluan laut, masing-masing 76 ketibaan dan 72 berlepas”, katanya merujuk statistik setakat 7 April 2022 disediakan Agensi Haji dan Umrah bagi Hal Ehwal Ziarah di Madinah.Mengenai aplikasi ‘Eatmarna’, data itu menyatakan sebanyak 2,534,396 permit ziarah Raudhah telah dikeluarkan melibatkan 611,625 jemaah tempatan, 935,661 jemaah antarabangsa dan 987,110 pengunjung.Bulan lepas, Arab Saudi mengumumkan pemansuhan semua sekatan COVID-19, termasuk kuarantin wajib, penyerahan sijil vaksinasi COVID-19 dan ujian PCR, sebelum atau semasa ketibaan di negara itu.Langkah itu diambil susulan penurunan kes dan kadar vaksinasi mencapai 99 peratus untuk semua penduduk berumur 12 tahun ke atas.- BERNAMA


Polis tingkat penguatkuasaan di pintu sempadan elak seludup mercun

BALING, 7 April - Penguatkuasaan di pintu masuk sempadan negara di Bukit Kayu Hitam akan ditingkatkan bagi mengekang penyeludupan mercun dan bunga api khususnya menjelang sambutan Aidilfitri akan datang.Ketua Polis Kedah Komisioner Wan Hassan Wan Ahmad berkata pada masa ini hanya terdapat beberapa syarikat yang telah memohon untuk menjadi pengedar berlesen bagi membawa masuk bunga api melalui pintu sempadan itu."Ada dua atau tiga syarikat yang telah memohon menjadi pengedar berlesen tapi yang mana tidak berlesen, menyeludup, kita memang tegaskan akan buat pemeriksaan dan tangkapan."Penjualan secara haram tidak dibenarkan, terutamanya mercun yang membahayakan serta boleh menyebabkan berlakunya kemalangan seperti putus jari dan tangan, itu tidak dibenarkan untuk dijual," katanya kepada pemberita pada Majlis Berbuka Puasa warga Polis Diraja Malaysia Kedah Zon Selatan di sini hari ini.Katanya hanya peniaga berlesen sahaja yang dibenarkan untuk mengimport bunga api malah beberapa hari lalu sudah ada tangkapan yang dibuat membabitkan cubaan menyeludup masuk bahan itu.

Wan Hassan menasihatkan mana-mana pihak yang ingin membawa masuk bunga api yang dibenarkan dari negara jiran sempena musim perayaan ini untuk mengemukakan permohonan agar perniagaan mereka dijalankan secara sah.Dalam perkembangan berkaitan, beliau berkata sejak pintu sempadan di Bukit Kayu Hitam dibuka pada awal bulan ini terdapat peningkatan bilangan kenderaan yang keluar dan masuk melalui pintu sempadan itu."Selepas lima ke enam hari sempadan dibuka, ada kenderaan keluar masuk tetapi tidak banyak, lebih kurang 100 kenderaan yang keluar masuk dalam sehari. Ini mungkin disebabkan beberapa SOP (prosedur operasi standard) yang tidak jelas seperti keperluan melakukan ujian RT-PCR (tindak balas rantai polimerase transkripsi balikan), membeli insurans dan sebagainya," katanya.Wan Hassan berkata walaupun jumlah kenderaan masih belum banyak pemeriksaan masih dijalankan seperti biasa termasuk mengadakan sekatan jalan raya 24 jam di pintu masuk berkenaan."Kita memang sentiasa bersedia, pasukan rondaan termasuklah anggota narkotik dan jenayah, sentiasa melakukan rondaan dan pemantauan," katanya. - BERNAMA


RUU Anti-Lompat Parti dibentang dalam sidang khas lain

KUALA LUMPUR, 7 April - Mesyuarat Khas Parlimen mencapai kata sepakat bahawa Rang Undang-undang Perlembagaan (Pindaan) berhubung Anti-Lompat Parti akan dibentang, dibahas dan diluluskan, dalam satu lagi sidang khas Parlimen yang akan ditentukan kelak.Perkara itu dimaklumkan oleh Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar.Menurutnya, bagaimanapun, sidang khas Parlimen yang dijadualkan pada 11 dan 12 April ini akan diteruskan seperti dirancang untuk membentang dan membahaskan Rang Undang-undang Perlembagaan (Pindaan) (No. 3) 2022.Komitmen itu disuarakan dalam kenyataan bersama Pengerusi Bersama Jawatankuasa Pemandu Transformasi dan Kestabilan Politik, Datuk Seri Saifuddin Nasution Ismail.Keputusan itu dipersetujui dalam mesyuarat Jawatankuasa Pemandu Transformasi dan Kestabilan Politik yang diadakan pagi tadi.“Kedua-dua pihak bersetuju untuk satu lagi sidang khas Parlimen diadakan untuk membentang, membahas dan meluluskan undang-undang berkaitan dalam masa terdekat, yang akan diumumkan oleh Perdana Menteri selaras dengan Peraturan 11(3) Peraturan-Peraturan Dewan Rakyat dan Dewan Negara," menurut kenyataan itu.Kenyataan itu juga menyebut, kedua-dua pihak menyatakan komitment akan memberi sokongan bagi membolehkan rang undang-undang itu mendapat majoriti dua pertiga dalam sidang khas Parlimen pada 11 dan 12 April ini.

Mesyuarat itu turut dihadiri beberapa wakil kerajaan dan blok pembangkang antaranya Menteri Komunikasi dan Multimedia Tan Sri Annuar Musa, Ahli Parlimen Alor Gajah Datuk Seri Mohd Redzuan Md Yusof, Setiausaha Agung DAP yang juga Ahli Parlimen Seremban Anthony Loke Siew Fook dan Ahli Parlimen Puchong Gobind Singh Deo.Kedua-dua pihak bersetuju untuk memberi sokongan kepada pindaan Perlembagaan Persekutuan, melibatkan penggubalan punca kuasa di bawah Perkara 10, bagi memberi kuasa untuk penggubalan akta baharu berkaitan larangan Ahli Dewan Rakyat bertukar parti.“Draf awal akta tersebut akan diedarkan untuk penelitian ahli Jawatankuasa Pemandu Tranformasi dan Kestabilan Politik sebelum sidang khas Parlimen pada 11 April,” menurut kenyataan itu.Semalam, akhbar melaporkan pembentangan rang undang-undang itu ditangguhkan sekali lagi selepas mesyuarat Kabinet semalam, mengkehendaki supaya kajian terperinci dijalankan terhadap definisi 'lompat parti'.Wan Junaidi dilaporkan mengesahkan mengenai penangguhan itu.Bagaimanapun, rang undang-undang itu tidak dapat dibentangkan pada persidangan Dewan Rakyat Mac lepas bagi membolehkan pandangan serta input semua pihak terlibat diperoleh dan semua sesi libat urus selesai.


Penangguhan pembentangan RUU Anti-Lompat Parti bukan tujuan lengahkan pelaksanaan

KUALA LUMPUR, 7 April - Rang Undang-Undang (RUU) Perlembagaan (Pindaan) 2022 berhubung Anti-Lompat Parti memerlukan kajian dan penelitian mendalam sebelum dibentangkan di Parlimen.Menteri Komunikasi dan Multimedia, Tan Sri Annuar Musa berkata langkah itu penting bagi mengelakkan sebarang masalah berhubung tindakan lompat parti timbul pada masa akan datang.Menurut beliau, kerajaan sememangnya komited untuk meneruskan penggubalan rang undang-undang berkenaan.Pindaan Fasal 10 Perlembagaan Persekutuan perlu dibuat terlebih dahulu sebelum kerajaan boleh memperkenal RUU Anti-Lompat Parti."Kita terus lakukan sebab ini kali pertama pindaan perlembagaan yang agak substantif dan fundamental yang perlu dirundingkan di antara pembangkang dan kerajaan. "Setakat ini, kita sependapat dimana kedua-dua pihak kekal dengan pendirian seperti mana yang ada dalam memorandum persefahaman (MOU), salah satu perkara yang kita sepakat untuk laksana," katanya kepada pemberita hari ini.Semalam, pengumuman penangguhan RUU tersebut dibuat Menteri di Jabatan Perdana Menteri (Parlimen dan Undang-Undang), Datuk Seri Dr. Wan Junaidi Tuanku Jaafar.Jelas Annuar, tindakan itu bagi membolehkan kajian terperinci dilaksana terutama berkaitan definisi lompat parti.Sidang khas Dewan Rakyat akan tetap diadakan pada Isnin ini bagi membentangkan pindaan perlembagaan untuk memudahkan pembentangan RUU Anti-Lompat Parti dilakukan.

(Menteri Komunikasi dan Multimedia, Tan Sri Annuar Musa)


Tiada aduan kenaikan harga barang di P.Pinang

SEBERANG PERAI, 6 April - Tiada aduan kenaikan harga makanan dan minuman diterima Kementerian Perdadangan Dalam Negeri dan Hal Ehwal Pengguna (KPDNHEP) Pulau Pinang sepanjang tempoh tiga hari Op Pantau di Bazar Ramadan setakat ini.  Pengarahnya, Ridzuan AB Ghapar berkata, pemeriksaan mendapati para peniaga menjual dengan harga berpatutan serta mengikut peraturan yang telah ditetapkan.  Katanya, pemantauan dilakukan setiap masa bagi memastikan peniaga tidak melanggar peraturan."Dalam tempoh tiga hari bermula Ahad lalu, sebanyak 20 Bazar telah dipantau dan diperiksa dalam tempoh tiga hari antaranya Bazar Ramadan Seberang Jaya, Bandar Perda, Bayan Baru dan Balik Pulau. "Tumpuan kita adalah dari segi pematuhan peraturan khususnya penandaan tanda harga, dari segi timbangan yang sah, manakala dari segi harga kita akan tengok berdasarkan aduan yang kita terima."Sekiranya menerima aduan, kami akan membuat siasatan berdasarkan barang yang memang KPDNHEP kawal," katanya selepas menjalankan Ops Pantau di Bazar Ramadan Bandar Perda.Seramai 121 pegawai penguatkuasaan ditempatkan di lapangan yang mana 62 daripada mereka merupakan pegawai pemantau harga bagi memastikan tiada peniaga mengambil kesempatan terhadap pengguna.

“Kita harap peniaga kekal mematuhi peraturan yang ditetapkan sehingga akhir Ramadan.“Selain itu, orang ramai boleh membuat aduan kepada pihak kami jika harga makanan yang dijual di bazar Ramadan tidak munasabah agar siasatan lanjut dapat dilakukan,” jelas beliau.


Penstrukturan tol inisiatif sejak 2002, bukan dasar kerajaan PH - Fadillah

KUALA LUMPUR, 6 April- Penstrukturan tol yang menyaksikan tiada kenaikan kadar tol bagi empat lebuh raya di Lembah Klang sehingga tamat tempoh konsesi, bukan dasar Pakatan Harapan (PH), kata Menteri Kanan Kerja Raya Datuk Seri Fadillah Yusof.Beliau menegaskan inisiatif itu telah dilaksanakan sejak 2002 oleh kerajaan Barisan Nasional (BN) yang menetapkan Kementerian Kerja Raya (KKR) bersama agensi berkaitan untuk berunding dengan syarikat konsesi lebuh raya bagi penstrukturan semula kadar tol lebuh raya-lebuh raya utama.Fadillah berkata KKR telah memulakan inisiatif berkaitan tol sejak 2002, manakala PH menjadi kerajaan pada 2018 iaitu 16 tahun selepas itu.“Rundingan dilaksanakan bersama syarikat konsesi berdasarkan unjuran trafik dan apabila sesebuah lebuh raya berkenaan telah siap dan digunakan, maka jumlah trafik sebenar akan diperoleh dan digunakan untuk rundingan penstrukturan.“Penstrukturan merupakan suatu inisiatif berterusan bagi memastikan rakyat tidak terbeban dengan kadar tol yang tinggi,” katanya dalam kenyataan hari ini.Semalam, Majlis Presiden PH dalam kenyataan memaklumkan pengumuman Perdana Menteri Datuk Seri Ismail Sabri Yaakob berhubung keputusan kerajaan mengekalkan kadar tol di empat lebuh raya sehingga tempoh konsesi syarikat berakhir adalah kelangsungan dasar yang dimulakan gabungan itu ketika menjadi kerajaan.

(Menteri Kanan Kerja Raya Datuk Seri Fadillah Yusof)


RAM Ratings: Persetujuan kerajaan b'kaitan penstrukturan semula konsesi beri harapan sektor lebuh raya

KUALA LUMPUR, 6 April - Persetujuan kerajaan terhadap cadangan penstrukturan semula melibatkan empat syarikat konsesi lebuh raya di Lembah Klang memberi harapan kepada sektor lebuh raya yang lebih luas, kata RAM Rating Services Bhd.Cadangan itu, yang menyaksikan tiada lagi kenaikan kadar tol untuk empat lebuh raya di Lembah Klang, melibatkan konsesi lebuh raya Syarikat Mengurus Air Banjir dan Terowong Sdn Bhd (Terowong SMART), Kesas Sdn Bhd (Kesas), Sistem Penyuraian Trafik KL Barat Sdn Bhd (SPRINT), dan Lingkaran Trans Kota Sdn Bhd (LDP).Dalam satu kenyataan hari ini, RAM Ratings berkata penangguhan kenaikan tol yang berterusan dalam satu tahun dilaporkan menyebabkan kerajaan menanggung kos pampasan RM2.25 bilion sementara ruang fiskal yang semakin kecil menjadikan pemansuhan tol tidak munasabah, memandangkan jumlah pampasan yang tinggi perlu dibayar.“Oleh itu, Amanat Lebuhraya Rakyat Bhd (ALR), dalam menawarkan untuk mengambil alih lebuh raya yang sebahagiannya dimiliki oleh Gamuda Bhd, pada pandangan kami, menunjukkan hasrat kerajaan yang bersungguh-sungguh untuk menangani secara serius penstrukturan semula kadar tol di semua lebuh raya di seluruh negara menjelang akhir 2023, berdasarkan respons parlimen oleh Kementerian Kerja Raya.“Jika berjaya, model penstrukturan ini boleh dijadikan pelan tindakan untuk rundingan lanjut dengan konsesi lebuh raya yang lain,” katanya.

Agensi penarafan itu berkata cadangan penyelesaian ALR bagi memecahkan kebuntuan sektor itu, menerusi pengambilalihan empat lebuh raya yang sebahagiannya dimiliki oleh Gamuda dengan harga RM5.48 bilion, akan mencapai objektif yang berbeza tetapi melengkapi termasuk mengurangkan beban orang ramai daripada perspektif inflasi kos.Cadangan itu juga memberikan sedikit penangguhan terhadap bil pampasan tahunan kerajaan yang melonjak bagi kadar tol berjadual yang tidak disemak, dan mengambil kira kepentingan pihak berkepentingan lain termasuk pemberi pinjaman dan pemegang saham, kata RAM Ratings.Agensi itu juga menyatakan bahawa tempoh empat konsesi lebuh raya itu akan disusun semula dan dipanjangkan. - BERNAMA


33,621 kanak-kanak lima hingga 11 tahun sudah lengkap vaksinasi COVID-19

KUALA LUMPUR, 6 April- Sebanyak 33,621 kanak-kanak berumur antara lima hingga 11 tahun di negara ini telah lengkap menerima dua dos suntikan vaksin COVID-19 menerusi Program Imunisasi COVID-19 Kebangsaan Kanak-Kanak (PICKids) setakat semalam.Berdasarkan laman web COVIDNOW, sejumlah 1,353,774 kanak-kanak dalam kumpulan sama atau 38.1% daripada populasi berkenaan telah menerima sekurang-kurangnya satu dos vaksin.Sementara bagi populasi dewasa, seramai 15,876,357 individu atau 67.5% telah menerima dos penggalak, manakala 22,954,326 individu atau 97.6% telah lengkap vaskinasi, dan 23,231,749 atau 98.8% telah menerima sekurang-kurangnya satu dos vaksin.Bagi remaja berusia antara 12 hingga 17 tahun, seramai 2,854,230 individu atau 91.7% telah lengkap divaksinasi dan 2,950,267 individu atau 94.8% telah menerima sekurang-kurangnya satu dos vaksin.Sebanyak 22,807 dos vaksin telah diberikan semalam, melibatkan 2,501 dos pertama, 8,670 dos kedua dan 11,636 dos penggalak, menjadikan jumlah kumulatif dos yang diberikan di bawah Program Imunisasi COVID-19 Kebangsaan (PICK) kepada 69,042,067.Sementara itu, menurut portal GitHub Kementerian Kesihatan, sebanyak 33 kematian akibat COVID-19 dilaporkan di negara ini semalam dengan Selangor mencatatkan jumlah tertinggi iaitu lapan kematian.Ini diikuti Perak dengan enam kes, Kedah empat kes dan tiga kematian di Sarawak.Johor, Kelantan, Negeri Sembilan, Pahang dan Perlis masing-masing merekodkan dua kes manakala Pulau Pinang dan Kuala Lumpur masing-masing, satu kes kematian.


Terus patuhi SOP di Bazar Ramadan

KUALA LUMPUR, 6 April - Orang ramai diminta terus mematuhi Prosedur Operasi Standard (SOP) yang ditetapkan ketika berada di Bazar Ramadan.Ingatan tersebut disuarakan Menteri Wilayah Persekutuan, Datuk Seri Dr Shahidan Kassim.

Peniaga serta pengunjung diingatkan sentiasa mematuhi SOP yang ditetapkan, selain turut mengharapkan para peniaga dan pengunjung berjual beli dalam keadaan lebih teratur dan selesa."Tentang SOP, saya lihat yang paling penting perlu memakai pelitup muka, dan dan saya lihat semua memakai pakai pelitup muka, itu yang penting dan yang lain-lain seperti mana yang telah disebut dalam SOP" katanya.Menerusi tinjauan yang dibuat di Bazar Ramadan di Jalan Raja Alang, Kampung Baru, beliau berpuas hati dengan pematuhan SOP di Bazar Ramadan.

(Menteri Wilayah Persekutuan, Datuk Seri Dr Shahidan Kassim)

Beliau turut mengingatkan pematuhan tersebut perlu dikekalkan dalam usaha membendung COVID-19.Sebanyak 200 keping kupon pembelian bernilai RM10 turut di edarkan kepada pengunjung.Tinjauan tersebut turut disertai Pengarah Kementerian Perdagangan Dalam Negeri Dan Hal Ehwal Pengguna (KPDNHEP) Wilayah Persekutuan Kuala Lumpur, Ariffin Samsudin.


Ketua Jabatan bertanggungjawab laksana perintah mahkamah kes tuntutan nafkah

KUALA LUMPUR, 6 April  - Ketua Jabatan bertanggungjawab untuk mengambil tindakan terhadap sebarang perintah terutamanya arahan pemotongan gaji yang diputuskan Mahkamah Syariah ke atas penjawat awam di bawah seliaan mereka, khususnya dari aspek pembayaran nafkah.Menerusi surat edaran ditandatangani Ketua Pengarah Perkhidmatan Awam, Datuk Seri Mohd Shafiq Abdullah berkata langkah itu selaras dengan hasrat kerajaan dalam memelihara kebajikan wanita dan anak-anak yang terkesan dengan masalah penceraian.

(Ketua Pengarah Perkhidmatan Awam, Datuk Seri Mohd Shafiq Abdullah)

“Tertakluk kepada penerimaannya oleh pihak berkuasa masing masing, arahan ini pada keseluruhannya dipanjangkan kepada semua Perkhidmatan Awam Negeri, Pihak Berkuasa Berkanun dan Pihak Berkuasa Tempatan,” katanya.Pada 8 Mac lepas, Perdana Menteri Datuk Seri Ismail Sabri Yaakob dalam ucapan perasmian sempena Majlis Sambutan Hari Wanita, mengumumkan bahawa dalam membantu golongan wanita yang terkesan disebabkan isu penceraian, kerajaan telah meminda Akta Pembiayaan Kewangan yang membolehkan pihak bank membekukan akaun bank suami atas arahan mahkamah.Selaras pindaan itu, pihak bank juga dibenarkan membuat bayaran daripada akaun suami yang telah dibekukan tersebut kepada isteri sekiranya isteri ada membuat tuntutan melibatkan wang ringgit di mahkamah melalui kaedah dikenali sebagai Hiwalah.-BERNAMA


Bantuan Khas Aidilfitri RM500 kepada penjawat awam dan pesara RM250

PUTRAJAYA, 5 April- Kerajaan bersetuju untuk memberi Bantuan Khas Kewangan Aidilfitri sebanyak RM500 kepada semua penjawat awam Gred 56 dan ke bawah, manakala RM250 kepada Pesara Kerajaan.

Perdana Menteri, Datuk Seri Ismail Sabri Yaakob berkata, bantuan itu termasuk kakitangan bawah skim 'Contract Of Service', 'Contract For Service', Pegawai Sambilan Harian serta lantikan bawah MySTEP.

“Pembayaran bagi bantuan khas ini akan dibuat bersama dengan pembayaran gaji bulan April iaitu pada 25 April 2022,” menurut kenyataan media Perdana Menteri.

(Perdana Menteri, Datuk Seri Ismail Sabri Yaakob/Foto fail)

Sebanyak RM923 juta diperuntukkan bagi tujuan pembayaran bantuan khas itu yang akan memanfaatkan lebih 2 juta penjawat awam dan pesara.

“Pengumuman pemberian Bantuan Khas Kewangan Aidilfitri pada tahun ini dibuat lebih awal sebagai salah satu langkah keprihatinan kerajaan dalam membantu mereka (rakyat) membuat perancangan awal dan persiapan bagi menyambut Hari Raya Aidilfitri,” kata Perdana Menteri.

Pemberian itu juga bagi menghargai jasa dan pengorbanan penjawat awam dalam menggalas tanggungjawab menyampaikan perkhidmatan kepada Keluarga Malaysia.

Penyaluran bantuan itu juga diharap dapat meringankan beban kewangan kepada penjawat awam dan pesara serta dijadikan sebagai pemangkin kepada mereka untuk terus berkhidmat dengan penuh dedikasi.


Jelajah Ramadan RTM ke Pulau Pinang terap semangat Keluarga Malaysia

KEPALA BATAS, 6 April - Jelajah Ramadan (JR) RTM diteruskan ke Pulau Pinang dengan memberi penekanan kepada semangat kerjasama keluarga Malaysia dalam membantu golongan memerlukan.  Seramai 83 individu terdiri daripada pesakit buah pinggang dan pelajar tahfiz diberi sumbangan dan diraikan. Penerbit Program, Asri Ishak berkata JR yang mendapat tajaan dan kerjasama Al-Haddad Group turut memberi sumbangan air balang dan kurma kepada orang ramai.

Jelasnya, sambutan diterima lebih memberangsangkan pada tahun ini."Pusat dialisis yang pertama iaitu di Bayan Baru, Balik Pulau, Bukit Mertajam, Titi Mengkuang dan Kepala Batas. Sebelum majlis berbuka puasa edaran air balang kami lakukan kepada orang ramai secara percuma. Sepuluh jenis air balang, simbolik kepada sedekad sejarah Jelajah Ramadan sempena dengan 10 tahun Jelajah Ramadan", katanya.Sementara itu, Pengarah Urusan Al-Haddad Group, Syed Ageel Syed Mohd Mahayadin Al Haddad berkata pihaknya akan terus menjalin kerjasama dengan RTM dalam membantu golongan memerlukan di negeri itu.  "Supaya akan ada majlis-majlis yang bermanfaat di antara RTM dengan Alhaddad Group selepas ini. kita akan ada pertemuan dan perbincangan apa yang patut kita lakukan khususnya untuk umat disini", kata Syed Ageel. Pulau Pinang menjadi negeri kedua yang meneruskan siri Jelajah Ramadan selepas Perak, 3 April lalu.


Ibu bapa yang bawa anak ke bazar Ramadan disaran berhati-hati - PM

PUTRAJAYA, 4 April- Ibu bapa yang membawa anak-anak berkunjung ke bazar Ramadan harus memastikan keselamatan anak mereka.  Jelas Perdana Menteri Datuk Seri Ismail Sabri Yaakob, ia termasuklah mengelak daripada berada di kawasan sesak yang sempit.  "Ramai anak-anak dibawa, jadi saya minta supaya mereka perlu juga berhati-hati kalau bawa anak kecil. Cuba elakkan daripada tempat yang sesak untuk menjaga keselamatan anak-anak kita sendiri. Kesihatan kita adalah tanggungjawab kita. Kesihatan keluarga kita adalah tanggungjawab kita," kata Ismail kepada wartawan RTM ketika melakukan tinjauan dan lawatan ke Bazar Ramadan di sini. Datuk Seri Ismail Sabri turut berpuas hati dengan pematuhan Prosedur Operasi Standard (SOP) pengunjung yang hadir ke bazar ramadan namun mengingatkan orang ramai untuk terus berhati-hati.  "Sebab SOP yang wajib hanya pemakaian pelitup muka. Jadi saya nampak kesemua pakai pelitup muka termasuk kanak-kanak, jadi dari segi kesesakan dan sebagainya seperti saya katakan tadi, mulai 1 April tidak lagi menjadi wajib dan akan didenda jika ada penjarakan sosial ataupun tidak ada penjarakan sosial tidak ada denda lagi," tambahnya.Perdana Menteri turut beramah mesra bersama para pengunjung dan membeli juadah untuk berbuka.  Turut hadir, Menteri Wilayah Persekutuan Datuk Seri Shahidan Kassim.

(Perdana Menteri, Datuk Seri Ismail Sabri Yaakob ditemui media di bazar Ramadan di Putrajaya hari ini)

Dalam perkembangan lain, pemantauan harga barangan dan makanan di bazar Ramadan akan terus dipantau oleh Kementerian Perdagangan Dalam Negeri dan Hal Ehwal Pengguna (KPDNHEP).Jelas Perdana Menteri Datuk Seri Ismail Sabri Yaakob, ia bagi mengelakkan pengguna dari terus tertekan dengan kenaikan harga.  "Setakat ini, saya difahamkan tidak ada aduan.Tapi kita serah kepada KPDNHEP, bagaimana mereka nak kawal seperti yang disebut oleh Datuk Seri Alex semalam, kalau nampak harga itu terlalu melampau mungkin mereka akan menasihatkan atau mengambil tindakan tapi ini kuasa KPDNHEP. Saya serahkan kepada KPDNHEP yang penting pengguna tidak ditekan dari segi kenaikan harga," ulasnya.


PM berjaya bawa negara kefasa kestabilan

KUALA LUMPUR, 4 April - Peralihan kefasa endemik ketika ini menyaksikan rakyat semakin bebas daripada sekatan seterusnya kembali menikmati kehidupan normal.Kejayaan ini dicapai hasil kepimpinan Perdana Menteri, Datuk Seri Ismail Sabri Yaakob yang berjaya membawa negara kefasa kestabilan."Yang Amat Berhormat Perdana Menteri juga telah dapat mewujudkan kestabilan politik dengan adanya Memorandum Persefahaman (MoU) dengan pihak pembangkang. Ini adalah penting kerana dalam menangani atau kita melawan pandemik COVID-19 ini, kita memerlukan penglibatan secara bersama daripada semua pihak iaitu kerajaan, pembangkang dan rakyat," menurut Pakar Perubatan Kesihatan Awam dan Epidemiologis, Datuk Dr Zainal Ariffin Omar.Berkongsi pandangan sama, Penganalisis Ekonomi, Profesor Madya Dr. Nuradli Ridzwan Shah Mohd Dali.

(Nuradli mengulas mengenai  negara kefasa kestabilan )

"Ia juga perlu dilihat dalam konteks ini adalah dalam segi teknologinya dan juga segi persekitarannya. Dan apabila kita mempunyai politik yang baik dan ekonomi yang baik ini akan dibantu oleh struktur undang-undang dan peraturan yang bai. Maka kita boleh yakin bahawa perniagaan dengan mudahnya dapat dilakukan juga ekonomi boleh dipacu dengan sangat baik pada masa akan datang," kata Nuradli.Sebelum ini beberapa sektor ekonomi terpaksa menghadkan operasi susula pelaksanaan Perintah Kawalan Pergerakan.Namun, kerjasama rakyat dalam mematuhi Prosedur Operasi Standard (SOP) sekali gus menjayakan Program Imunisasi COVID-19 Kebangsaan membolehkan negara menuju kefasa endemik.


KKM seru pihak berkaitan tampil mudahkan akses 'precision medicine' pesakit kanser

PETALING JAYA, 4 April- Kementerian Kesihatan (KKM) menyeru lebih banyak pihak tampil mempermudahkan akses 'presicion medicine' kepada pesakit kanser terutama mereka yang tidak berkemampuan.Menteri, Khairy Jamaluddin berkata kerajaan mengakui tidak dapat menyediakan akses terbabit kepada semua rakyat kerana ia membabitkan kos dan perbelanjaan yang sangat tinggi."Kementerian Kesihatan mengiktiraf kanser sebagai kebimbangan kesihatan yang penting dalam kalangan rakyat Malaysia. Adalah menjadi komitmen kami untuk mengurangkan kejadian kanser sambil menambah baik strategi rawatan dan pencegahan kanser.""Kami sentiasa mencari untuk mewujudkan sistem berfungsi untuk penjagaan kanser yang berkesan dan memandangkan terdapat lebih daripada 200 jenis kanser, setiap satu memerlukan lebih banyak penyelidikan untuk mencari penawar, bagi memastikan setiap pesakit boleh mendapat manfaat daripada penyelesaian kesihatan yang lebih praktikal," kata Khairy semasa menyempurnakan majlis Kolaborasi Precision Medicine antara Prudential Malaysia, AstraZeneca dan Pantai Premier Pathology, di sini.Kerjasama dan inisiatif swasta seperti tiga organisasi tersebut dapat membantu kerajaan kerana ia melibatkan kos yang sangat tinggi disamping dapat memberikan rawatan perkhidmatan kepada rakyat.

Sementara itu, lebih 860,000 warga emas berusia 60 tahun ke atas masih belum mendapatkan dos penggalak COVID-19.

Menteri Kesihatan, Khairy Jamaluddin memaklumkan ia suatu perkara yang membimbangkan kerana golongan tersebut paling berisiko dijangkiti wabak sehingga boleh membawa kematian.Menurut Khairy, kes kematian banyak tertumpu kepada golongan tersebut.Individu berkenaan lebih berisiko sekiranya belum menerima dos penggalak.Individu berusia 80 tahun ke atas merekodkan kes kematian tertinggi minggu lalu iaitu 31.7% daripada 100 orang orang dalam kumpulan umur berkenaan.


Kadar tol lebuh raya KESAS, SMART, SPRINT & LDP kekal sehingga tamat konsesi

KUALA LUMPUR, 4 Mac- Kadar tol di empat lebuh raya di sekitar Lembah Klang iaitu KESAS, SMART, SPRINT dan LDP tidak akan dinaikkan dan akan kekal sehingga tamat tempoh konsesi.Perdana Menteri, Datuk Seri Ismail Sabri Yaakob menerusi kenyataan media memaklumkan langkah penstrukturan semula empat syarikat konsesi lebuh raya itu akan menjimatkan bayaran pampasan dari 1 Januari 2022 sehingga tamat tempoh konsesi; dianggarkan sekurang-kurangnya RM4.3 bilion.Jelasnya, kerajaan telah bersetuju dengan cadangan penstrukturan semula itu setelah penelitian terperinci daripada semua aspek yang meliputi bebanan kepada pengguna dan obligasi kerajaan selaras dengan Perjanjian Konsesi serta beban kewangan Kerajaan.Kesas Sdn. Bhd. adalah syarikat menguruskan Lebuhraya Shah Alam (KESAS), Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART), Sistem Penyuraian Trafik KL Barat Sdn Bhd yang menguruskan Lebuhraya Skim Penyuraian Trafik Kuala Lumpur Barat (SPRINT) dan Lingkaran Trans Kota Sdn Bhd yang menguruskan Lebuhraya Damasara - Puchong (LDP).

"Ini merupakan usaha berterusan kerajaan untuk memastikan Keluarga Malaysia tidak terbeban khususnya dengan kenaikan kadar tol seperti ditetapkan dalam perjanjian konsesi," kta Perdana Menteri. Dalam aspek penjimatan, ia boleh dimanfaatkan bagi program pembangunan infrastruktur negara dan kemudahan-kemudahan lain yang perlu diutamakan demi kesejahteraan Keluarga Malaysia. "Penstrukturan dilaksanakan sejajar dengan prinsip serta objektif utama kerajaan iaitu untuk mengurangkan beban Keluarga Malaysia serta tidak melibatkan implikasi kewangan kepada Kerajaan," menurut kenyataan sama.Perincian lanjut berhubung kelulusan kerajaan mengenai penstrukturan semula itu akan dimaklumkan oleh Menteri Kanan Kerja Raya, dijadualkan petang ini.


Bekalan telur dan daging ayam seluruh negara dijamin mencukupi

KUCHING, 4 April - Bekalan ayam dan telur dijamin mencukupi untuk sepanjang Ramadan hingga ke perayaan Hari Raya Aidilfitri dan Hari Gawai akan datang khususnya di negeri Sarawak.Menteri Perdagangan Dalam Negeri dan Hal Ehwal Pengguna (KPDNHEP) Datuk Seri Alexander Nanta Linggi berkata, jaminan tersebut berdasarkan pemantauan pihak kementerian dan pengeluar telur dan ayam terbesar di Sarawak iaitu Central Coldstorage Kuching (CCK)."Kita difahamkan bahawa tempoh ini memang akan cukup bekalan ayam dan telur di Sarawak."Manakala, harga barangan juga akan dikawal dan tidak seharusnya lebih daripadaharga maksima yang ditetapkan kementerian," katanya pada sidang media selepas sesi Walkabout Pelancaran OPS Pantau 2022 dan Pengenalan Talian Aduan Tambahan Sempena Bulan Ramadan Serta Hari Raya Aidilfitri di CCK Local City Mall Commercial Centre, semalam.

Beliau juga memberitahu bahawa bekalan dijangka mencukupi di seluruh negara setelah membuat pemantauan serta kajian melalui libat urus bersama industri berkaitan.Sehubungan itu, Alexander turut menggesa orang ramai agar tidak mengambil peluang untuk mengaut keuntungan yang tidak berpatutan setelah sempadan negara dibuka.“Jangan suka-suka menaikkan harga barangan, itu adalah kesalahan besar.“Para peniaga telah diberikan amaran sekiranya bertindak menaikkan harga barang dengan mendadak dan diharap mereka mematuhinya," katanya.Beliau turut menasihati pengguna agar menjadi pengguna yang bijak serta melakukan perbandingan harga melalui aplikasi Price Catcher.


Jangan bawa anak kecil ke bazar ramadan elak jangkitan COVID-19

BAGAN SERAI, 4 April - Ibu bapa dinasihatkan supaya tidak membawa anak-anak kecil mengunjungi bazar Ramadan bagi mengelakkan mereka terdedah kepada jangkitan COVID-19 walaupun negara telah memasuki Fasa Peralihan ke Endemik.Timbalan Menteri Kesihatan Datuk Dr Noor Azmi Ghazali berkata kawasan sesak yang sempit dengan orang ramai merupakan suasana yang tidak baik kepada kanak-kanak terutamanya mereka yang tidak mempunyai perlindungan vaksinasi."Melihat suasana hari pertama bazar Ramadan di Bagan Serai ini, kami dapati ramai pengunjung membawa anak kecil di tempat yang penuh sesak."Kalau tempat sempit ini sebaiknya jangan bawa anak-anak, kita tidak mahu menyambut Ramadan dalam keadaan sedih dan sibuk di hospital,” katanya.Beliau yang juga Ahli Parlimen Bagan Serai berkata demikian ketika ditemui pemberita selepas mengedarkan kurma di Bazar Ramadan Bagan Serai di sini semalam.Dr Noor Azmi berkata data terkini menunjukkan vaksinasi kanak-kanak hanya sebanyak 38 peratus manakala remaja 91.7 peratus dan dos penggalak pula 67.3 peratus."Ini menunjukkan vaksinasi membabitkan kanak-kanak masih di tahap yang perlahan dan kami berharap ibu bapa mendapatkan vaksinasi untuk anak-anak mereka secepat mungkin," katanya.

Dalam perkembangan lain, Dr Noor Azmi berkata keputusan memendekkan tempoh kuarantin dan memanggil petugas kesihatan yang dijangkiti COVID-19 untuk kembali bekerja bagi mengatasi masalah kekurangan kakitangan di hospital dilakukan berdasarkan fakta sains dan nasihat pakar.Beliau berkata orang ramai tidak perlu bimbang kerana keputusan itu juga adalah syor Kumpulan Kerja Teknikal (TWG) yang membuat penilaian data saintifik dan bukannya secara semberono."Kuarantin dipendekkan kerana pekerja Kementerian Kesihatan (KKM) juga terkena jangkitan COVID-19, antaranya menjadi kontak rapat namun rawatan dan program (tugas) di hospital agak tergendala sekiranya mereka menjalani kuarantin yang lama."Oleh itu, penilaian dibuat daripada mereka yang telah divaksinasi sepenuhnya dan menerima dos penggalak serta tiada simptom lagi selain tiada rekod komorbid barulah diberi kuarantin pendek supaya dapat kembali bekerja dan menjalankan tugas."Ini amat penting supaya keadaan hospital tidak terganggu dan lumpuh," katanya.Baru-baru ini, gabungan pekerja penjagaan kesihatan menggesa KKM untuk mempertimbangkan semula keputusan memendekkan tempoh kuarantin kepada pekerja kesihatan dan sebaliknya memperkenalkan perlindungan tambahan .-BERNAMA


Perdana Menteri doakan kesembuhan Agong dan Raja Permaisuri

KUALA LUMPUR, 4 April- Perdana Menteri, Datuk Seri Ismail Sabri Yaakob mendoakan kesembuhan dan kesihatan yang baik untuk Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah.

Menerusi hantaran di Facebooknya, Datuk Seri Ismail Sabri berkata, seluruh Keluarga Malaysia turut menitipkan doa yang sama buat Baginda berdua.

"Patik dan seluruh Keluarga Malaysia mendoakan agar Allah SWT mengurniakan kesembuhan dan kesihatan yang baik untuk Kebawah Duli Yang Maha Mulia Seri Paduka Baginda Yang di-Pertuan Agong dan Kebawah Duli Yang Maha Mulia Seri Paduka Baginda Raja Permaisuri Agong," katanya.

Yang di-Pertuan Agong dan Raja Permaisuri Agong kini menjalani kuarantin kendiri di Istana Negara setelah disahkan positif COVID-19.

Datuk Pengelola Bijaya Diraja Istana Negara Datuk Ahmad Fadil Shamsuddin dalam satu kenyataan memaklumkan Al-Sultan Abdullah akan menjalani kuarantin kendiri hingga Khamis ini manakala Tunku Azizah hingga Jumaat.